Η Κωνσταντίνα Μιχαήλ στο Znews: «Το "δεν μασάω τα λόγια μου" είναι προσωπική επιλογή πια» | Znews\nΠέμπτη, 20 Μάι 2021\nΗ Κωνσταντίνα Μιχαήλ είναι μια από τις πλέον καταξιωμένες, αγαπητές αλλά και δυναμικές ηθοποιούς που διαθέτει το θέατρο και η τηλεόραση.\nΜιλήσαμε μαζί της με αφορμή μια φωτογράφιση που έκανε σε γνωστό ατελιέ και απάντησε με πολύ χιούμορ αλλά και ευστροφία στις ερωτήσεις μας.\nΣας βρίσκουμε σε μια πολύ ιδιαίτερη φωτογράφιση στο Bridal Loft και είστε εντυπωσιακή. Πρόσφατα σε δηλώσεις σας είπατε «ένα φιλτράκι πότε πότε το βάζω στα social media». Είστε «οπαδός» της φυσικής ομορφιάς, ανεξάρτητα από ηλικίες;\nΕίμαι οπαδός του «όσο γίνεται» κοντύτερα στην προσωπική ομορφιά του καθενός. Δηλαδή και κάθε εβδομάδα να πηγαίνεις στην αισθητικό σου και να κάνεις beauté ή στον πλαστικό για επέμβαση το σημαντικότερο είναι να μην ξεπερνάμε το όριο της προσωπικής μας εμφάνισης, του βλέμματος μας, της μύτης μας, της ηλικίας μας και γενικότερα δε γίνεται να μπεις Μιχαήλ και να βγεις Σαρλίζ Θερόν! Και τα φίλτρα όλες τα βάζουμε στα social, δεν είναι κακό. Kακό είναι που μερικές πιστεύουν ότι έτσι είναι και στην πραγματική τους ζωή!\nΣε τι φάση ζωής σας πετυχαίνει αυτή η σταδιακή επιστροφή στην κανονικότητα;\nΕπιστροφή στην κανονικότητα δεν έχει γίνει ούτε από μένα ούτε από κανέναν. Έτσι θα πρέπει να το έχουμε και στο μυαλό μας! Οι ανιψιές μου π.χ. ξεκίνησαν να πηγαίνουν στο σχολείο, η μία επέτρεψε σε καραντίνα γιατί βρέθηκε κρούσμα στην τάξη τους! Όπου και να πηγαίνω και έχουν πάνω από δύο άτομα, κάνω self test. Θα ταξιδέψω με καράβι το σ/κ και θα είμαστε αρματωμένοι σαν τους αστακούς. Δεν παίζει να εκτεθώ ή να εκθέσω κανέναν στο ρίσκο να κολλήσω τον ιό! Εννοείται ότι θα εμβολιαστώ για να είμαι πιο ήσυχη και γενικότερα για την ανοσία που ελπίζω να επέλθει για να ξαναγυρίσουμε στην κανονικότητα έως το φθινόπωρο που εύχομαι να μπορέσουν ν’ ανοίξουν οι κλειστοί χώροι (τα θέατρα).\nΤι σας έλειψε περισσότερο μέσα στην πανδημία και το lockdown;\nΜου έλειψαν οι παρέες και οι συνάφειες, εκεί ακριβώς δηλαδή που «χτύπησε» ο κορονοϊός! Από την άλλη μου έκανε και καλό γιατί απομονώθηκα κι έκανα μόνο τα πράγματα που ήθελα χωρίς ενοχές και ερχόμουν σε επαφή με τα 3 άτομα που χρειαζόμουν και μόνο.\nΕίστε άνθρωπος των αλλαγών, επαγγελματικά και σε προσωπικό επίπεδο;\nΕίμαι προγραμματισμένη σε συνεχή ανανέωση κι αλλαγή! Κάτι γινόταν στα αστέρια, πολλή κίνηση στους πλανήτες όταν γεννήθηκα!\nΕίστε μια γυναίκα δυναμική που δεν μασάει τα λόγια της. Το πληρώνετε αυτό;\nΜε προσωπική συντριβή αλλά και γρήγορη ανάκαμψη! Επίσης το «δε μασάω τα λόγια μου» είναι προσωπική επιλογή πια που έχει μεταστραφεί σε ZEN κατάσταση. Θέλω να πω ότι δεν συνδιαλέγομαι με κανέναν που έχει απόλυτα αντίθετες απόψεις από μένα. Δεν ωφελεί ούτε μια κουβέντα παραπάνω αφού δεν υπάρχει χρόνος κι ενέργεια για χάσιμο.\nΟ κόσμος δείχνει μια ιδιαίτερη προτίμηση στις επαναλήψεις των παλιών σειρών και εσείς συμμετείχατε σε μερικές από τις πιο εμβληματικές. Σας ενοχλεί αυτό;\nΔεν μ’ ενοχλεί καθόλου καθότι οι δικές μας επαναλήψεις γίνονται μέρες και ώρες που δεν γίνεται μεγάλη τριβή! Δεν ξέρω πώς θα αισθανόμουν αν με έβλεπα κάθε μεσημέρι επί δεκαετίες!\nΚάνατε πρόσφατα ένα απολαυστικό guest στην «Τούρτα της μαμάς». Θα σας ξαναδούμε στην τηλεόραση; Ποια είναι τα επόμενα πλάνα σας;\nΤην «Τούρτα» την έκανα τρελό κέφι και εύχομαι κι ελπίζω ότι ο ρόλος μου -αυτός της θερμόαιμης κουμπάρας Αθηνάς από την Κρήτη- θα έρχεται και θα ξανάρχεται στο σπιτικό της «Ευανθίας» (Καίτη Κωνσταντίνου) και του «Τάσου» (Κώστας Κόκλας) αλλά και της «Μαριλούς» (Λύδια Φωτόπουλου). Θεωρώ ότι ήταν από τις καλύτερες κωμικές σειρές φέτος.\nΌσο για τα τηλεοπτικά μου πλάνα εύχομαι να είναι πετυχημένα και λαμπερά! Δεν γνωρίζω ακόμα πού θα παίξω. Περιμένω την «κίνηση των άστρων» για να δω πού θα σταθώ για την επόμενη σεζόν. Προς το παρόν κάνω Instagram stories!\nΗ φωτογράφιση της Κωνσταντίνας Μιχαήλ έγινε στο Bridal Loft Athens στην Μητροπόλεως, από τον φωτογράφο Θοδωρή Θεοδωρίδη.


Θέμις Μπαζάκα: Αποκλειστικό βίντεο - "Mirror" - Βυσσινόκηπος - ελcblog - #nofilter - Θέατρο - Χορός - elculture.gr\nΦεβρουαρίου 05, 2019 ● #nofilter\n“Mirror”: Η Θεμις Μπαζακα με θαρρος στα βαθη του καθρεφτη\n«Ήμουν πολύ γερά σχεδιασμένη και δεν περίσσευε καμία γραμμή για να τη σβήσω»\nMirror. Στο ομότιτλο ποίημα της, η Sylvia Plath, γράφει:\n«…ακριβώς όπως είναι, απαράλλαχτο από αγάπες ή αντιπάθειες…» και συνεχίζει «το μάτι ενός μικρού Θεού».\nΜπροστά στο μάτι ενός μικρού Θεού, λοιπόν, μπορείς μόνο να σταθείς απογυμνωμένος από οποιοδήποτε φίλτρο. Απογυμνωμένος και θαρραλέος. Όχι μ’ αυτό το θάρρος που πηγάζει από άγνοια αλλά με αυτό που αντίθετα, πηγάζει από βαθιά γνώση του ποιος είσαι.\nΔεν γνωρίζω πολλές γυναίκες που θα το έκαναν αυτό. Ξέρω όμως σίγουρα μία και αυτή είναι η Θέμις Μπαζάκα:\n«Μπροστά στον καθρέφτη νομίζω πως βλέπω την πραγματικότητα [ γελάει ]. Μεγάλωσα, δεν ξέρω αν ωρίμασα. Πολλές φορές νιώθω πιο ανώριμη από ποτέ. Να σου πω, όμως, την αλήθεια, δεν είμαι και του καθρέφτη πολύ-πολύ. Οι ματιές μου είναι φευγαλέες. Εκεί, το πρωί που πλένω τα δόντια μου. Μια ματιά αφού ντυθώ και πριν φύγω. Δεν ασχολούμαι με το πρόσωπο μου και με την εικόνα μου. Δεν ασχολούμαι γενικά με την εικόνα μου. Τα πράγματα είναι πολύ απλοποιημένα σε μένα».\nΔεν μπορώ να μην συμφωνήσω με αυτήν τη νοοτροπία. Άλλωστε όλα αυτά τα εκκωφαντικά φτιασίδια διαταράσσουν τελικά την ησυχία που απαιτεί οτιδήποτε όμορφο.\n«Οι γυναίκες κάνουν πολύ κακό στον εαυτό τους, είναι όλες ίδιες. Βέβαια, υπάρχουν και γυναίκες που απλώς σέβονται την εικόνα τους και φροντίζουν να την διατηρούν, να στηρίζουν το στυλ τους. Εγώ δεν ασχολούμαι ούτε με αυτό. Καλώς, κακώς, δεν ξέρω. Πιο πολύ με απασχολεί το σώμα μου, να γυμνάζομαι, να τρέφομαι σωστά. Να το διατηρώ γερό και ευθυτενές για να έχει την ενέργεια που απαιτεί η δουλειά μου».\nΜέσα στον δικό μας «καθρέφτη», όμως, εκτός από το πώς φαίνεσαι, μπορείς να δεις και ποια είσαι.\n«Μεγαλώνοντας ο άνθρωπος και καταλαγιάζοντας σε κάποια πράγματα, μπαίνει σε μια διαδικασία αναδρομής και παρακολούθησης του εαυτού του.\nΌταν ήμουν πιο μικρή, ήμουν πιο αυθόρμητη και δεν μ’ ένοιαζε τι θα πει ο άλλος. Εγώ θα έκανα αυτό που ήθελα. Για παράδειγμα, αυτό το περίφημο “εγώ λέω αλήθεια” ήταν χαρακτηριστικό μου κι ας πλήγωνα ανθρώπους. Με τα χρόνια, όμως, όλο αυτό μαλάκωσε. Έχω περισσότερη υπομονή και πολύ συχνά αναρωτιέμαι, βουτάω τη γλώσσα μου στο μυαλό μου πριν μιλήσω.\nΠρέπει να σου πω -δεν ξέρω πως θ’ ακουστεί- είμαι ικανοποιημένη από τον εαυτό μου. Είμαι ικανοποιημένη από τη ζωή που έχω κάνει παρόλο που ήταν μια ζωή πολύ δύσκολη, όπως και των περισσότερων φαντάζομαι. Μια ζωή που περιλάμβανε και απώλειες και ήττες και αποτυχίες αλλά ήταν τίμια και σε απόλυτη αρμονία με τα πιστεύω και το ήθος μου. Γι’ αυτό και δεν έχω μετανιώσει για κάτι. Ίσως θα ήθελα να είχα χειριστεί κάποια πράγματα διαφορετικά αλλά επί της ουσίας, δεν μετανιώνω.\nΔεν έχω κάνει εκπτώσεις στο ήθος μου ή στις ιδέες μου. Δεν μπορούσα ποτέ να πάω κόντρα στη φύση μου. Ήμουν πολύ γερά σχεδιασμένη και δεν περίσσευε καμία γραμμή για να τη σβήσω».\nΤύχη; Ήσουν τυχερή;\n«Ναι και ήμουν πάντα εκεί να δεχτώ την τύχη μου. Αυτό είναι για μένα μεγαλύτερη τύχη, να είσαι παρών όταν έρθει».\nΣίγουρα ήταν παρούσα όταν ήρθε η πρόταση για τα Πέτρινα Χρόνια του Παντελή Βούλγαρη. Μια ταινία που διακοσμεί τον ελληνικό κινηματογράφο σαν κόσμημα. Της ζήτησα να θυμηθεί την εμπειρία της από τα γυρίσματα.\n«Ήμουν πολύ αγχωμένη μέσα σε όλο αυτό. Μια παραγωγή πολύ μεγάλη κι εγώ τότε πολύ μικρή. Από το άγχος μου δεν έτρωγα. Δεν έτρωγα καθόλου. Θυμάμαι το διευθυντή φωτογραφίας να μου φωνάζει “φάε κάτι, δεν γράφεις” [ γελάει ]. Η πιο δυνατή ανάμνηση, όμως, από τα γυρίσματα στα Πέτρινα Χρόνια είναι πως τόσο ο Παντελής Βούλγαρης όσο και η γυναίκα του αλλά και όλοι στην παραγωγή, με είχαν αγκαλιάσει. Παρόλο που ήμουν άπειρη και μικρή, ένιωθα προστατευμένη. Ήμασταν οικογενειακά».\nΠίσω στο σήμερα, η Θέμις παίζει στον Βυσσινόκηπο του Τσέχωφ, σε σκηνοθεσία Κωνσταντίνου Μαρκουλάκη στο Θέατρο Χορν. Η ιστορία βρίσκει την ηρωίδα της, την Λιουμπόβ μπροστά στη διάλυση του κόσμου της και η ερώτηση είναι αναπόφευκτη:\n«Σε πάρα πολλές δύσκολες καταστάσεις που έχω περάσει – όχι κάτι ανάλογο με την Λιουμπόβ βέβαια- ο πόνος της απώλειας μου κρατάει λίγο. Έχω την ικανότητα να τον προσπερνάω αλλά μιλάμε γι’ αυτές τις απώλειες τις διαχειρίσιμες. Δεν κολλάω. Μου στοιχίζει να χάσω μια φιλία αλλά τόσο όσο. Δεν πιστεύω ότι είναι υγιές τελικά ν’ απασχολώ το μυαλό μου πολύ με τέτοια πράγματα. “Θες να φύγεις; Φύγε.” Και στις σχέσεις ακόμα, δεν κολλάω.\nΌσον αφορά την παράσταση που με ρώτησες, εδώ έχουμε να κάνουμε μ’ ένα ψυχικό τοπίο μέσα στο οποίο όλοι οι ήρωες ωριμάζουν βιαίως. Η δική μου ηρωίδα φέρεται κάπως σαν παιδί, επιπόλαια. Δεν θέλει να επεξεργάζεται τις απώλειες και κυρίως δεν κάνει τίποτα για ν’ ανατρέψει τα δεδομένα. Αυτό, για παράδειγμα, δεν θα το έκανα. Πάντα προσπαθώ να βρω τη λύση προκειμένου να μη χαθεί μια σχέση. Θέλω να ξέρω πως έκανα ό,τι μπορούσα για να το αποτρέψω. Αν όμως, χαθεί, let it be.\nΞέρεις, αυτό όλο μου θυμίζει και λίγο την οικονομική κρίση της χώρας μας που πολλοί νόμιζαν πως θα περάσει σε 1, 2 χρόνια και θα επιστρέψουμε σε αυτήν την ψεύτικη αφθονία που επικρατούσε. Δεν το έβλεπαν στην πραγματική του διάσταση το πράγμα και αντιστέκονταν. Δεν προσπαθούσαν να κάνουν κάτι για να πάμε πάρα κάτω, θεωρούσαν έτσι επιπόλαια πως με κάποιον μαγικό τρόπο θα επιστρέψουμε στην παλιά μας κατάσταση. Τώρα βλέπω ανθρώπους σιγά-σιγά να ενεργοποιούνται. Για χρόνια, ο κόσμος ήταν ακίνητος και θυμωμένος. Όλοι φταίμε για το πού φτάσαμε, εννοώ ο καθένας έχει ευθύνη για το κομπόδεμα του μέχρι σ’ ένα σημείο. Ξέρω ανθρώπους που έπαιρναν διακοποδάνεια για να πάνε εκδρομή. Δεν μιλάμε για δάνειο να στείλεις το παιδί σου για σπουδές, μιλάμε για δάνειο για να πας διακοπές στο τάδε νησί. Σπίτια, αυτοκίνητα, διακοπές με δάνεια. Εγώ όταν ξεκίνησα ν’ αγοράσω σπίτι, έψαξα να βρω κάτι που αντιστοιχεί στην τσέπη μου. Απλό, σε μια συνοικία ούτε επικίνδυνη αλλά ούτε και πρώτης ζώνης. Ένα ακίνητο που μπόρεσα να αγοράσω με λεφτά που είχα. Αυτό που μ’ ενδιέφερε είναι να έχω ένα σπίτι που μου ανήκει, να μην χρειάζεται να πληρώνω νοίκι και να μην μπορεί κανείς να με βγάλει έξω. Είναι μικρό, είναι μεσαίο; Ό,τι κι αν είναι, είναι το σπίτι μου».\nΗ κουβέντα μας προχώρησε πίνοντας τσάι και τρώγοντας μπισκότα βανίλιας, καθισμένες αναπαυτικά στον καναπέ. Πήρα το κινητό στο χέρι μου και άρχισα να μετράω τα βραβεία που έχει πάρει η Θέμις, μεταξύ άλλων κι αυτό από το Φεστιβάλ της Βενετίας.\n«Έλα τώρα. Άσ’ τα αυτά. Δεν χρειάζεται να πούμε ποια και πόσα».\nΤελικά τα βραβεία ενισχύουν την αυτοπεποίθηση σου ή σε αγχώνουν γιατί ανεβάζουν τον πήχη των απαιτήσεων ψηλά;\n«Είναι ένας συνδυασμός. Εκείνη τη στιγμή χαίρεσαι πολύ. Είναι μια ανταμοιβή και μια επιβεβαίωση. Από την άλλη, όμως, ξέρω πως δεν έχουν και κανένα νόημα γιατί δεν είμαστε στην Αμερική. Δεν είναι ότι θα πάρω ένα βραβείο και την επόμενη μέρα θα έχω 17 προτάσεις. Εδώ, συνήθως μετά από μια μεγάλη βράβευση ακολουθεί μια μεγάλη σιγή. Δεν σε πλησιάζουν εύκολα».\n«Είχα το βραβείο από το Φεστιβάλ της Βενετίας αλλά δεν είχα δουλειά»\nΦοβούνται πως έχει ανέβει το κασέ;\n«Ποιο κασέ; [ Γελάει ] . Στην Ελλάδα ζούμε.\nΤι να σου πω; Δεν το έχω καταλάβει ούτε εγώ το γιατί. Αντί να σε πάρουν, να εκμεταλλευτούν τον όποιον ντόρο έχει γίνει, σε βάζουν στην άκρη. Για παράδειγμα, μετά το βραβείο για τα Πέτρινα Χρόνια, έκανε το τηλέφωνό μου να χτυπήσει έναν ολόκληρο χρόνο. Με βοηθούσε οικονομικά ο πατέρας μου. Είχα το βραβείο από το Φεστιβάλ της Βενετίας αλλά δεν είχα δουλειά.\nΓενικά στην Ελλάδα, όταν πας σε μια δουλειά, το πρώτο που σου λένε είναι ότι δεν υπάρχουν λεφτά κι εγώ πάντα τους πίστευα. Μου πήρε πολύ καιρό να καταλάβω πως αυτό είναι ένα μότο και δεν ανταποκρίνεται στην πραγματικότητα. Σαν το ανέκδοτο με την πουτάνα την Πόντια που αυτοκτόνησε όταν έμαθε πως οι άλλες πληρωνόντουσαν. Κάπως έτσι ένιωσα κι εγώ όταν μετά από 4 χρόνια καριέρας στο σινεμά, αντιλήφθηκα πως οι άλλοι -από σκηνοθέτες, παραγωγούς μέχρι ηθοποιούς- αμοιβόντουσαν τόσο ώστε να μπορούν ν’ αγοράσουν σπίτια, εξοχικά ενώ εμένα δεν μου έφταναν ούτε για να βγάλω το μήνα.\nΤότε πάτησα πόδι…όχι και πολύ αλλά άρχισα τουλάχιστον να διεκδικώ».\nΤης γέμισα το φλιτζάνι της με τσάι. Ο σκύλος μου είχε κάτσει κάτω, στα πόδια της και δεν έλεγε να το κουνήσει με τίποτα. Μόνο γύρναγε που και που να την κοιτάξει, τάχα μου παραπονεμένα, όταν σταματούσε να τον χαϊδεύει και η Θέμις διασκέδαζε με αυτό το παιχνίδι.\nΚαι το Ρεμπέτικο, δυνατή ταινία.\n«Φανταστική ταινία! Από τις αγαπημένες μου! Αυτή ήταν η πρώτη μου ταινία. Εκεί να δεις, δεν ήξερα τι μου γινότανε.\nΤον ρόλο μου ήταν να τον παίξει η Κατερίνα Γώγου αλλά τρεις μέρες πριν την έναρξη των γυρισμάτων έφυγε, τα έσπασε με την παραγωγή. Δεν έμαθα και ποτέ τον λόγο.\nΤότε, λοιπόν, με πήρε ο Φέρρης τηλέφωνο γιατί είχα παίξει ένα μικρό ρόλο στο Μινόρε της Αυγής και του άρεσα. Έτσι βρέθηκα μέσα σ’ αυτόν τον μεγάλο ρόλο.\nΑπό το άγχος μου έβγαλα έρπη ζωστήρα. Χωρίς καμία πρόβα, πήγα για γύρισμα. Εκεί να δεις. Εκεί δεν έτρωγα απολύτως τίποτα. Με κυνηγούσαν να φάω ένα σάντουιτς κι εγώ έπινα μόνο καφέ και κάπνιζα.\nΜια τεράστια παραγωγή, ένα τεράστιο συνεργείο, σπουδαίοι ηθοποιοί – εκπληκτικό cast- κι ένας μεγάλος ρόλος.\nΤώρα που τα σκέφτομαι, έχω παίξει σε ταινίες που δεν γυρίζονται πια. Μεγάλες ταινίες με 50 άτομα συνεργείο που ο ηλεκτρολόγος είχε δουλέψει με τον Kirk Douglas και είχε κάνει όλες τις ταινίες του Κακογιάννη. Άνθρωποι που είχαν γνώση, πείρα, άποψη. Αφού κοιτούσα τους ηλεκτρολόγους μετά το γύρισμα να δω τη δική τους αντιδράση.\nΜπήκα μέσα σ’ αυτό εντελώς “ξυπόλυτη”, ούτε γνώσεις είχα κινηματογραφικές ούτε ώριμη ηθοποιός ήμουν, απλώς είχα κάτι μέσα μου που αυτό με πήγαινε. 22 χρονών τότε κι ευτυχώς που δεν είχα την πείρα να καταλάβω πού βρίσκομαι γιατί εάν το είχα αντιληφθεί, θα είχα παραλύσει.\nΚαι στο Ρεμπέτικο και στα Πέτρινα Χρόνια δεν κοιμόμουνα και δεν έτρωγα».\nΠότε ξεκίνησες να τρως και να κοιμάσαι ενώ συμμετείχες σε ταινίες;\n[ Γελάει ]. Γενικά, πρέπει να σου πω, δεν τρώω στα γυρίσματα. Εντάξει, κάτι λίγο θα φάω για να σταθώ αλλά επειδή δεν θέλω να φύγει η ενέργεια από το κεφάλι μου και να πάει στο στομάχι, δεν τρώω πολύ».\nΈχεις ακόμα, δηλαδή, τις “πεταλούδες” στο στομάχι;\n«Σοβαρολογείς; Μόνο πεταλούδες έχω. Και στο θέατρο το ίδιο.\nΣτα καμαρίνια φέρνουν σοκολάτες και ούτε που τις ακουμπάω. Τρώω μετά την παράσταση. Θέλω να νιώθω ελαφριά, συντονισμένη».\nΘυμήθηκα μια φορά που μου είχε πει ότι δεν οδηγεί όταν παίζει στο θέατρο μη τυχόν και τρακάρει.\n«Ναι, βέβαια. Προστατεύω τον εαυτό μου για να προστατεύσω την παράσταση, την παραγωγή. Στο εξωτερικό υπογράφεις συμβόλαιο που σου απαγορεύει να οδηγείς και μπορείς να πηγαινοέρχεσαι στο γύρισμα μόνο με ευθύνη της παραγωγής. Δεν σου επιτρέπεται να θέσεις τον εαυτό σου σε κίνδυνο γιατί αυτό θα κοστίσει σε όλους. Εδώ αυτά δεν υπάρχουν κι αν ζητήσεις εσύ την προστασία της παραγωγής εκπλήσσονται ή νομίζουν πως την ψώνισες.\nΚάνω 40 χρόνια κινηματογράφο και οι συνθήκες είναι πολύ δύσκολες. Πολλές φορές είναι εξαιτίας των χαμηλών budgets (και το καταλαβαίνω) αλλά υπάρχουν και φορές που η αιτία είναι η έλλειψη ενδιαφέροντος για το ανθρώπινο υλικό. Αφού καμιά φορά λέμε για πλάκα, να φέρουμε τη Meryl Streep να παίξει σε ελληνική ταινία με αυτές τις συνθήκες να δούμε τι είδους ερμηνεία θα κάνει [ γελάει ] ».\nΞεκινάω να τη ρωτήσω κάτι για την κυρία Καλλιγά, την ηρωίδα από την ταινία του Πάνου Κούτρα «Αληθινή Ζωή». Με διακόπτει αναφωνώντας.\n«Αυτή η ταινία! Αυτή είναι η ταινία που γέλασα πιο πολύ στη ζωή μου. Κάναμε συκώτι. Τέτοιο γέλιο, τέτοια ευτυχία, τέτοιο χιούμορ, τέτοια τρέλα στα γυρίσματα δεν έχω ξαναδεί. Όλοι οι άνθρωποι ήταν σε μια ευφορία και φυσικά όλα ξεκινούσαν από τον σκηνοθέτη, τον Πάνο Κούτρα».\nΚουβεντιάσαμε λίγο για κάποιες σκηνές από την ταινία αλλά και για το σπίτι. Αυτό το σπίτι που έχει κήπο, πισίνα, ένα ιπτάμενο ψάρι στην πισίνα αλλά έχει και θέα την Ακρόπολη. «Αχ ένα ψάρι», μου λέει όπως το έλεγε και στην ταινία. Η κυρία Καλλιγά ξέρει το καλό του παιδιού της;\n«Το πιο δύσκολο πράγμα είναι να συμβουλεύεις το παιδί σου. Να το βλέπεις να κάνει λάθος και να πρέπει να το αποτρέψεις. Εδώ δεν ξέρεις το δικό σου καλό πόσο μάλλον του παιδιού σου. Γι’ αυτό πρέπει να συζητάνε οι άνθρωποι. Να τα βάζουν κάτω, να κουβεντιάζουν. Είναι δύσκολο να είσαι μητέρα. Και ξέρεις, της το έλεγα. Της έλεγα “παιδί μου, δεν έχω σπουδάσει μαμά. Τώρα μαζί σου μαθαίνω.” Επειδή την έκανα μικρή, κάπως μεγαλώσαμε μαζί και μαζί μάθαμε πώς να είμαι εγώ η μητέρα κι εκείνη η κόρη. Σίγουρα έχω κάνει λάθη».\nΤο αποτέλεσμα, όμως, σε δικαιώνει. Η κόρη σου είναι ένα υπέροχο πλάσμα.\n«Είναι ένα παιδί που έχει μια καθαρότητα, μια ηθική που είναι σπάνια. Τώρα αν εγώ ήμουν σωστή ως μητέρα, πρέπει να ρωτήσεις την κόρη μου».\nΔεν χρειάζεται. Ανάμεσα σε μια σπουδαία καριέρα στον κινηματογράφο, στο θέατρο και στην τηλεόραση, η Θέμις Μπαζάκα πάντα ήσυχα και τίμια, έκανε και μια λαμπρή “καριέρα” ως μητέρα.\nΣκηνικά: Λευτέρης Μαρουλής, Design House\nBespoke, custom made robe, αποκλειστικά για τις ανάγκες του “Mirror”: Αθηνά Γκίνη\nHairstyle: Βασίλης Σαρόγλου, Michalis Anousakis team\nMake-up: Μαρσέλα Καραφίλη, Michalis Anousakis team\nΦώτα, εξοπλισμός: RentPhotoVideo\nΕυχαριστούμε πολύ για τη φιλοξενία στο οίκημα της οδού Ακαδημίας\nSpecial thanks to K.A\ntags / #nofilter / ελcBlog / Θέατρο - Χορός / Θέμις Μπαζάκα


Αλλα 200 εκατ. εμβόλια Pfizer-BioNTech για την Ευρωπαϊκή Ενωση | HuffPost Greece\n17/02/2021 12:20 EET\nΑλλα 200 εκατ. εμβόλια Pfizer-BioNTech για την Ευρωπαϊκή Ενωση\nΘα παραδοθούν μέσα στο 2021 - περίπου 75 εκατ. το δεύτερο τετράμηνο της χρονιάς.\nAP Photo/Francois Mori, Fil\nΟι εταιρείες Pfizer και BioNTech ανακοίνωσαν σήμερα ότι ολοκληρώθηκε η συμφωνία για την προμήθεια άλλων 200 εκατομμυρίων δόσεων του εμβολίου τους για τον κορονοϊό στην Ευρωπαϊκή Ενωση.\nΣύμφωνα με ανακοίνωση της Αμερικανικής και της Γερμανικής εταιρείας, οι δόσεις αυτές προστίθενται στα 300 εκατομμύρια εμβόλια που έχουν ήδη παραγγελθεί και η Ευρωπαϊκή Ενωση μπορεί να ζητήσει κι άλλα 100 εκατομμύρια.\nΟπως τονίζεται στην ανακοίνωση, τα 200 εκατ. θα παραδοθούν μέσα στο 2021 - περίπου 75 εκατ. το δεύτερο τετράμηνο της χρονιάς.\nΤο εμβόλιο των Pfizer-BioNTech είναι το πρώτο από τα τρία που έχουν εγκριθεί μέχρι στιγμής για χρήση στην Ευρωπαϊκή Ενωση, η οποία αντιμετωπίζει έντονη κριτική για την καθυστέρηση της έναρξης της εμβολιαστικής καμπάνιας, σε σύγκριση με χώρες όπως το Ισραήλ, οι ΗΠΑ και η Βρετανία. Τα άλλα δύο εμβόλια που έχουν εγκριθεί είναι των Moderna και AstraZeneca.\n″Δουλεύμε ασταμάτητα για να υποστηρίξουμε τις εμβολιαστικές καμπάνιες στην Ευρώπη και σε όλο τον κόσμο, διευρύνοντας τις δυνατότητες παραγωγής μας” δήλωσε ο Διευθύνων Σύμβουλος της Pfizer, Αλμπερτ Μπουρλά.\nΟ επικεφαλής της BioNTech, Ουγκούρ Σαχίν, δήλωσε από την πλευρά του ότι η εταιρεία του θα αρχίσει αυτόν τον μήνα την παραγωγή στο νέο εργοστάσιό της, στο Μάρμπουργκ της Γερμανίας, προσθέτοντας ότι ενισχύει το δύκτυό της με επιπλέον συνεργάτες.\n″Συνεχίζουμε να διερευνούμε, μαζί με κυβερνήσεις, αρχές και συνεργάτες σε όλα τα επίπεδα, το πώς μπορούμε να ανταποκριθούμε σε ακόμα μεγαλύτερη ζήτηση των εμβολίων μας στο μέλλον” δήλωσε ο Σαχίν.\nΣτην ανακοίνωση των εταιρειών για τη νέα συμφωνία με την Ευρωπαϊκή Ενωση, δεν υπήρχαν πληροφορίες για τις οικονομικές λεπτομέρειες.\nΑνησυχητικές ενδείξεις για μετάλλαξη του κορονοϊού από συνδυασμό δύο παραλλαγών\nΜείωση κρουσμάτων και θανάτων από κορονοϊό κατά 16% και 10% παγκοσμίως\nPLUS: εμβόλιο ΔΙΕΘΝΕΣ κορονοϊός Ευρωπαϊκή Ένωση


KONSTANDI MEDIA SA: Τελευταία ευκαιρία για επίσκεψη την Δευτέρα 6 Μαρτίου στις εκθέσεις Detrop-Oenos και Ελλήνων Κόσμημα\nΤο Διεθνές Εκθεσιακό Κέντρο Θεσσαλονίκης πλημμύρισε σήμερα από κόσμο, ο οποίος από το πρωί επισκέπτεται τις εκθέσεις Detrop-Oenos, που συνεχίζονται και αύριο.\nΑύριο είναι η τελευταία ημέρα διοργάνωσης και της Ελλήνων Κόσμημα, την οποία επισκέπτονται οργανωμένες εμπορικές αποστολές από όλη την Ελλάδα και την ευρύτερη περιοχή.\nΗ Detrop-Oenos προσέλκυσε το ενδιαφέρον 300 προσκεκλημένων ξένων αγοραστών-εμπορικών επισκεπτών, οι οποίοι εκτός από τα προγραμματισμένα ραντεβού με τους εκθέτες, γεύτηκαν την ελιά, το ελαιόλαδο και τα αποστάγματα στα θεματικά αφιερώματα της έκθεσης, καθώς και πολλές ιδιαίτερες γαστρονομικές δημιουργίες στα Pop up Restaurants.\nΣε υψηλότερα επίπεδα από αυτά της προηγούμενης διοργάνωσής της κινείται η επισκεψιμότητα και στην έκθεση Ελλήνων Κόσμημα, η οποία πραγματοποιείται στο εκθεσιακό κέντρο Metropolitan Expo στην Αττική.\nΜε τη συμμετοχή των δυναμικότερων brands της αγοράς, η έκθεση αναπτύσσεται σε 12.000 τμ. και φιλοξενεί περισσότερες από 270 εταιρείες από την Ελλάδα και το εξωτερικό.\nΜε θετικό απολογισμό ολοκληρώνονται σήμερα οι εκθέσεις Infacoma-Aquatherm\nΜε τις καλύτερες επιδόσεις με δεδομένο και το γεγονός ότι για πρώτη φορά πραγματοποιείται στην Αθήνα περατώνεται σήμερα το εκθεσιακό δίδυμο Infacoma-Aquatherm.\nΟι δύο εκθέσεις συγκέντρωσαν 200 εκθέτες, συμμετοχές από 17 χώρες και κάλυψαν εκθεσιακό χώρο 10.000 τμ.\nΟι προσκεκλημένοι εμπορικοί επισκέπτες των Infacoma και Aquatherm προήλθαν, μεταξύ άλλων, από Ρωσία, Αίγυπτο, Λιβύη, Βουλγαρία και Σουηδία, ενώ βέβαια μεγάλη ήταν και η προσέλευση επαγγελματιών από όλη την Ελλάδα.\nΟι εκθέσεις Infacoma-Aquatherm διοργανώνονται από κοινού με την Be-Best.


Πήλινο αγγείο, σε σχήμα «φρουτιέρας», που στηρίζεται σε κυλινδρικό πόδι το οποίο φέρει μια στρογγυλή προεξοχή γύρω του. Τέλος 4ης-αρχές 3ης χιλιετίας. Βρέθηκε στο Κάτω Κουφονήσι (πηγή φωτ. Ανασκαφική ομάδα των Κουφονησιών).\nΦωτεινή Ζαφειροπούλου: «Πολλά τα… περίεργα στο Κάτω Κουφονήσι»\nαπό Archaeology Newsroom - Πέμπτη, 20 Φεβρουαρίου 2014\nΠολλά «περίεργα» συνέβησαν στο Κάτω Κουφονήσι πριν από χιλιάδες χρόνια. Οι άνθρωποι που κατοίκησαν το μικρό, αλλά διόλου ασήμαντο νησάκι του Αιγαίου, φαίνεται ότι είχαν αναπτύξει μια αρκετά οργανωμένη κοινωνία, με ιδιαίτερα χαρακτηριστικά που μόλις τώρα αρχίζουν να βλέπουν το φως.\nΟι έρευνες στο νησί πραγματοποιήθηκαν μεταξύ 1968-1970 από την Αρχαιολογική Υπηρεσία, την εποχή που κυνηγούσε αρχαιοκάπηλους στην περιοχή, κυρίως στη γειτονική Κέρο, το επίκεντρο της παράνομης δράσης τους. Έκτοτε πέρασαν πολλά χρόνια, με τη δημοσίευση των αποτελεσμάτων να γίνεται πραγματικότητα μόνο όταν η επιχορήγηση ήρθε από το εξωτερικό και συγκεκριμένα από το αμερικανικό ιδιωτικό μη κερδοσκοπικό Ινστιτούτο Αιγαιακής Προϊστορίας, που αναγνώρισε τη σπουδαιότητα των ευρημάτων.\n«Σε αυτόν τον τόπο οι χρηματοδοτήσεις είναι ανύπαρκτες, μη βλέπετε που οι ξένοι έχουν χρήματα. Το σημαντικό είναι ότι τώρα έχουμε προχωρήσει πολύ –αν και μας λείπουν ακόμα οι πόροι για τη δημοσίευση του τόμου– και βγαίνουν πάρα πολλά σημαντικά και άγνωστα στοιχεία», δήλωσε στο ΑΠΕ-ΜΠΕ η επίτιμη έφορος αρχαιοτήτων Φωτεινή Ζαφειροπούλου, αναφερόμενη στα καινούργια αρχαιολογικά δεδομένα του νησιού, αλλά και στα «περίεργα» των ημερών μας. Αφορμή στάθηκε η ομιλία της με τίτλο «Ερευνώντας τα Πρωτοκυκλαδικά Κουφονήσια», που έδωσε πρόσφατα στην Αρχαιολογική Εταιρεία.\n«Στο Κάτω Κουφονήσι, την εποχή του πρωτοκυκλαδικού κόσμου, δηλαδή τέλος 4ης με 3η χιλιετία π.Χ., έχουν βρεθεί περίεργα πράγματα. Το πρώτο είναι ότι στο μοναδικό μη συλημένο νεκροταφείο από τα τρία που εντοπίσαμε, οι 22 από τους 72 τάφους ήταν τελείως κενοί. Ούτε νεκροί ούτε κτερίσματα, τίποτα. Το δεύτερο περίεργο είναι ότι οι τάφοι στο νησί είναι μοναδικοί στον κυκλαδικό χώρο. Σε όλα τα κυκλαδονήσια, οι τάφοι αυτής της εποχής είναι τραπεζοειδείς, με τον νεκρό να βρίσκεται μέσα σε συνεσταλμένη στάση. Εδώ όμως συμβαίνει κάτι πρωτοφανές: Οι τάφοι είναι τραπεζιόσχημοι ή ελλειψοειδείς, με χτιστές πλάκες στα πλάγια και μια όρθια πλάκα στη μία πλευρά, χωρίς μέσα να υπάρχει νεκρός, παρά μόνο προσφορές», δηλώνει η κ. Ζαφειροπούλου.\nΗ ιστορία όμως έχει και συνέχεια. «Την εποχή λοιπόν που σκάβαμε στο Κάτω Κουφονήσι, δηλαδή τέλη της δεκαετίας του ’60 με αρχές του ’70, ένας από εμάς είχε τη φαεινή ιδέα να αφαιρέσουμε τις πλάγιες και όρθιες πλάκες. Και τελικά ο τάφος βρισκόταν εκεί. Δηλαδή, ο πρώτος λάκκος ήταν ένα είδος προθαλάμου και μέσα στον υπόσκαφο τάφο ήταν ο νεκρός. Τώρα γιατί γινόταν αυτό δεν γνωρίζουμε. Ήταν το έδαφος, ήταν κάποια δοξασία. Άγνωστο. Αυτό που ξέρουμε είναι ότι παρόμοιοι τάφοι έχουν βρεθεί μόνο στην Αγία Φωτιά της Σητείας και στο νοτιοανατολικό άκρο της βόρειας ακτής της Κρήτης», επισημαίνει.\nΥπάρχουν όμως κι άλλα ξεχωριστά ευρήματα στο Κουφονήσι. Όπως το βαρύτατο πήλινο αγγείο, σε σχήμα «φρουτιέρας», που στηρίζεται σε κυλινδρικό πόδι το οποίο φέρει μια στρογγυλή προεξοχή γύρω του. «Χρονολογείται την ίδια περίοδο, δηλαδή τέλος 4ης με αρχές 3ης χιλιετίας. Τέτοια ”φρουτιέρα” δεν υπάρχει πουθενά αλλού στη γύρω περιοχή. Βρέθηκε μόνο στο Κάτω Κουφονήσι, στην Αγία Φωτιά και στην Πολιόχνη της Λήμνου, από όπου πρέπει και να προέρχεται, καθώς έχουν εντοπιστεί πολλά παρόμοια αγγεία», εξηγεί η κα Ζαφειροπούλου.\nΠώς όμως ερμηνεύονται όλα αυτά; Υπάρχει κάτι που να τα συνδέει; «Πιστεύω ότι ήταν μια αρκετά οργανωμένη κοινωνία για να έχει ένα τέτοιο νεκροταφείο, με τάφους που προορίζονταν για μια οικογένεια ή για ένα γένος και έμειναν άδειοι όταν κάποια στιγμή οι κάτοικοι αποφάσισαν να εγκαταλείψουν το νησί. Πρόκειται πιθανόν για μετακινούμενο πληθυσμό, ο οποίος έφτασε μέχρι και την Κρήτη, κάτι σαν εμποροπειρατές που κυκλοφορούσαν στο Αιγαίο. Εξάλλου υπάρχει μια πολύ μεγάλη διασπορά με κυκλαδικά στοιχεία, όπως στον Άγιο Κοσμά Αττικής, στο Τσέπι του Μαραθώνα, στη Μάνικα κοντά στη Χαλκίδα, στην Ήλιδα», αναφέρει η κ. Ζαφειροπούλου, που έχει αφιερώσει το μεγαλύτερο μέρος των ερευνών της στις Κυκλάδες.\nΑπό τα νησιά αυτά έχει εξάλλου και τις καλύτερες αναμνήσεις της. «Σε ορισμένα μέρη των Κυκλάδων ήμουν η πρώτη αρχαιολόγος που πήγαινε μετά τον Λουδοβίκο Ρος, τον πρώτο έφορο αρχαιοτήτων ο οποίος ήρθε στην Ελλάδα επί Όθωνα. Ήταν πολύ συγκινητικό αυτό. Επίσης, δεν θα ξεχάσω ποτέ τις Κυκλάδες την εποχή που τις γνώρισα. Στη Δήλο, για παράδειγμα, όταν έπεφτε ο ήλιος και άκουγες από τη μία τους βατράχους και από την άλλη τους γρύλους κι έβλεπες τα αστέρια που έλαμπαν από πάνω σου, έλεγες πως αυτός είναι ο παράδεισος. Ήταν ένας τόπος “δαντελένιος” οι Κυκλάδες, μαγικός. Οι νησιώτες έχουν διατηρήσει ορισμένα πράγματα, αλλά δεν είναι το ίδιο. Το πράσινο μπορεί να σκεπάσει την καταστροφή, όμως στις Κυκλάδες δεν κρύβεται. Τη Μύκονο την έχουν ρημάξει, έχει χαθεί το αρμονικό περίγραμμα των βράχων που ήταν αληθινό γλυπτό. Σου καίγεται η καρδιά», λέει με έμφαση.\nΗ ίδια δεν κρύβει την απογοήτευσή της και για την κατάσταση που κυριαρχεί στην Αρχαιολογική Υπηρεσία. «Λυπάμαι που το λέω, αλλά δεν υπάρχει σήμερα Αρχαιολογική Υπηρεσία. Διότι, αν έχουν φτάσει στο ΚΑΣ να αποφασίζουν ότι θα μεταφερθεί η βυζαντινή οδός της Θεσσαλονίκης, δεν χρειάζεται να πει κανείς τίποτα άλλο. Κανονικά δεν έπρεπε να γίνει εκεί σταθμός, ο προηγούμενος είναι πολύ κοντά, μόλις 400 μ. Είναι γνωστό ότι στις μεγάλες πόλεις, όπως η Θεσσαλονίκη, η Αθήνα, η Πάτρα, η μία αρχαία πόλη είναι πάνω στην άλλη. Είναι δυνατόν να εγκρίνεται σχέδιο για να γίνει το μετρό χωρίς να περάσει από την Αρχαιολογική Υπηρεσία;», αναρωτιέται η κα Ζαφειροπούλου, που γνωρίζει καλά τη Θεσσαλονίκη, υπηρεσιακά και ανασκαφικά, έχοντας πραγματοποιήσει δύο πολύ σημαντικές έρευνες στην πόλη, στο ανάκτορο του Γαλερίου και στα Δικαστήρια.\nΣτη ζωή της όμως υπάρχει και η Ένωση Αρχαιολόγων «Ηώς», της οποίας διατελεί πρόεδρος. Με μεγάλο ενδιαφέρον αναμένεται το δεύτερο συνέδριο, που θα πραγματοποιηθεί κατά πάσα πιθανότητα τον Οκτώβριο με θέμα «Η Αρχαιολογία στην Ελλάδα του σήμερα. Μνημεία και άνθρωποι σε κρίση».\n«Θέλουμε να μιλήσουν όσο γίνεται περισσότεροι, και ξένοι και άλλες ειδικότητες που συνεργάζονται με την Αρχαιολογική Υπηρεσία. Στο μεταξύ, τον Σεπτέμβριο θα συμμετάσχουμε σε ένα άλλο συνέδριο με παρόμοιο θέμα που θα γίνει στην Κωνσταντινούπολη», πληροφορεί η κ. Ζαφειροπούλου. Η Ένωση Αρχαιολόγων «Ηώς» είναι ένας επιστημονικός σύλλογος, που στεγάζει όλους όσοι ασκούν το επάγγελμα του αρχαιολόγου στην Ελλάδα, όπως καθηγητές Πανεπιστημίου, αρχαιολόγους της Αρχαιολογικής Υπηρεσίας, αλλά και ξένων αρχαιολογικών σχολών, ερευνητικών κέντρων κ.ά. Αριθμεί περίπου 100 μέλη και τον Μάρτιο του 2012 έκανε ιδιαίτερη αίσθηση με την ημερίδα «Αρχαιολογική Έρευνα και Διαχείριση του Αρχαιολογικού υλικού», όπου για πρώτη φορά συζητήθηκαν καίρια θέματα της ελληνικής Αρχαιολογίας.


«Αναγκαίο κακό οι πωλήσεις…» - Sportdog.gr - Αθλητικά Νέα | Ειδήσεις | Sport\n12/04/11 - 20:38\n«Αναγκαίο κακό οι πωλήσεις…»\nΟ Α.Αντωνιάδης κατά την διάρκεια του ΔΣ τόνισε πως δεν γίνεται να πουληθούν Σισέ, Λέτο και Νίνης, όμως ο Δ. Γόντικας απάντησε πως η συγκεκριμένη λύση αποτελεί μονόδρομο.\nΟ μεγάλος φόβος όλων των φίλων του Παναθηναϊκού δεν είναι άλλος από την πώληση των μεγάλων αστεριών της ομάδας το καλοκαίρι. Και όπου μεγάλα αστέρια βάλτε τα ονόματα των Τζιμπρίλ Σισέ, Σεμπάστιαν Λέτο και Σωτήρη Νίνη. Κάτι τέτοιο σύμφωνα με τα όσα συζητήθηκαν στο Διοικητικό Συμβούλιο της ΠΑΕ και τα όσα τόνισε ο Δημήτρης Γόντικας φαίνεται να είναι αναπόφευκτο σενάριο.\nΕίναι χαρακτηριστικό πως κατά τη διάρκεια της διαδικασίας, ο προεδρεύων αντιπρόεδρος της ΠΑΕ παρουσίασε δύο πλάνα. Ένα με αύξηση μετοχικού κεφαλαίου ύψους 10 εκ ευρώ και ένα με 15 εκατομμύρια. Και στα δύο, ο Δημήτρης Γόντικας τόνισε πως αποτελεί αναγκαίο κακό η πώληση ποδοσφαιριστών, προκαλώντας την δυσφορία μελών του Δ.Σ και ειδικά του Αντώνη Αντωνιάδη.\nΟ «Ψηλός» μάλιστα «έκλεισε» τα μικρόφωνα και είπε: «Δεν γίνεται να πουλήσουμε παίκτες όπως είναι ο Σισέ, ο Λέτο και ο Νίνης. Έχουμε προκριματικά το καλοκαίρι για το Τσάμπιονς Λιγκ. Πως θα περάσουμε αν δεν έχουμε μεγάλους παίκτες;». Ο Δημήτρης Γόντικας τότε απάντησε: «Εγώ δεν μίλησα ποτέ για τα συγκεκριμένα ονόματα. Δυστυχώς όμως δεν υπάρχει άλλος δρόμος. Είναι αναγκαίο κακό».\n18/04/19 - 18:02\nΚατάθεση ψυχής από τον Γιάγια Τουρέ: "Ένιωσα ότι πρόδωσα...\nΤρομερές ατάκες από τον πρώην άσο των Πειραιωτών.\n18/04/19 - 17:42\nΤρομερό σενάριο από το πουθενά στον ΠΑΟΚ - Αδιανόητο deal...\nΔεν υπάρχουν αυτά τα νούμερα... Ασύλληπτο!


About | γονείς με κολικούς\nΠροφανώς δεν είμαι η super μαμά. Αλλά μπορώ να αλλάξω πάνα στις 5 το πρωί, σε 26 δευτερόλεπτα, με φωτάκι νυχτός ενώ ο Βασίλης κοιμάται μπρούμυτα…\nΑυτό το blog αφιερώνεται στους γονείς. Ειδικά σε αυτούς που έχουν ‘’κολικούς’’ και ‘’βγάζουν δόντια’’. Γιατί όλοι τα περνάμε και είναι ωραίο να τα μοιράζεσαι.\nΕίμαι μαμά. Αλλά είμαι και γυναίκα, είμαι και σύζυγος, είμαι και εργαζόμενη.\nΈχω έναν υπέροχο υιό και θέλω να μιλήσω γι’ αυτόν, για μένα και την καινούρια μας καθημερινότητα. Αλλά κυρίως είμαι περίεργη. Είμαι περίεργη να μάθω τι κάνουν οι άλλες μαμάδες. Γι’ αυτό, μαζί μου γράφουν ενίοτε τη δική τους άποψη και τις δικές τους εμπειρίες my fellow bloggers, η φουλ τάιμ μαμ που άφησε τη μεγαλούπολη και την καριέρα και μεγαλώνει το γιο της σ’ ένα νησί αλλά και η the yoga mama που ισορροπεί με μαεστρία ανάμεσα σε μητρότητα, δουλειά και εσωτερική ανάταση.\nΌταν η μητρότητα ή η πατρότητα δεν είναι ‘’full time job’’, προφανώς σημαίνει ότι υπάρχει και κάποια άλλη δουλειά που πρέπει να γίνεται παράλληλα. Άρα, ότι κι αν ήσουν μέχρι την ημέρα της γέννησης του παιδιού σου, ξαφνικά πρέπει να συνυπάρξει με τον ρόλο του γονέα. Ξαφνικά δεν έχει σημασία ποιος ήσουν και τι άφησες στη μέση, γιατί τώρα είσαι γονιός.\nΔεν έχει σημασία αν είσαι στέλεχος, αν είσαι άνεργος, αν αποφάσισες να αφήσεις την πόλη και να ζήσεις σε νησί, αν είσαι party animal και δεν κοιμάσαι πριν τις 4 το πρωί, αν είσαι 24 ή 39, αν χρωστάς ή αν σου χρωστούν. Από δω και πέρα, θα συνεχίσεις να κάνεις όλα τα παραπάνω ΚΑΙ να μεγαλώσεις ένα παιδί!!!\nΓι’ αυτό εδώ, θέλω να πω πράγματα που κανείς ποτέ δε λέει όταν μεγαλώνει ένα παιδί. Ουσιαστικά και πέρα από τα τετριμμένα. Γιατί είμαστε γονείς και η ζωή μας άλλαξε. Μας έδωσε πολλά καινούρια και όμορφα αλλά και πολλά δύσκολα, πολλά διαφορετικά. Να τα δω λοιπόν με χιούμορ και να σου τα μεταφέρω απλά όπως τα βιώνω. Εύχομαι να σε κάνω να χαμογελάσεις και να περάσεις πιο ευχάριστα τις μέρες που ο δύσκολος ρόλος του γονέα σε λυγίζει.\nΓιατί είμαστε γονείς και πολλοί από μας ψάχνουμε ακόμα να βρούμε τι ακριβώς σημαίνει αυτό.\nΈχουμε πολύ δρόμο.\nΑν θες να πεις κάτι γράψε το σχόλιό σου ή στείλε mail εδώ: goneismecolikous@gmail.com\n1 | Γονείς με κολικούς… « Τρία Τέκνα\n[…] και τα δύο προηγηθέντα τέκνα, στο μπλογκ μιας μαμάς, η οποία το ονομάζει πολύ εύστοχα μεταφορικά […]\nΝέα μαμά, νέα και στην παρέα. Έχεις απίστευτο λόγο! Μόλις κέρδισες μια fun ακόμη! Καλή σου μέρα!!


ΟΡΜΥΛΙΑ: Πώς λειτουργούσε το ξυπνητήρι του Πλάτωνα;\nΥπό τον τίτλο «Οι σημαντικότερες εφευρέσεις των αρχαίων Ελλήνων», η κινητή έκθεση του ερευνητή Κώστα Κοτσανά θα φιλοξενηθεί από τις 25 Μαρτίου μέχρι τις 26 Απριλίου στον εκθεσιακό χώρο του θεάτρου Νέων Μουδανιών. Περιλαμβάνει σαράντα διαδραστικά εκθέματα καθώς και αίθουσα βιντεοπροβολής, ενώ έχει προβλεφθεί ειδική ξενάγηση για τους επισκέπτες ανάλογα με την ηλικία τους.\nΗ έκθεση διοργανώνεται με πρωτοβουλία του συλλόγου γυναικών Νέων Μουδανιών «Απάμεια», υπό την αιγίδα του Δήμου Νέας Προποντίδας, της Περιφερειακής Ενότητας Χαλκιδικής και του Επιμελητηρίου Χαλκιδικής.\n«Η συγκεκριμένη έκθεση δίνει τη μοναδική ευκαιρία σε μικρούς και μεγάλους και κυρίως στους μαθητές των σχολείων να γνωρίσουν από κοντά τα επιτεύγματα των προγόνων μας. Να δουν πώς δούλευε ο "κινηματογράφος" των αρχαίων Ελλήνων, πώς ήταν ένας "φορητός υπολογιστής" στην αρχαιότητα, αλλά και πώς ήταν ο πρώτος αυτόματος πωλητής της ιστορίας», δήλωσε στο Αθηναϊκό Πρακτορείο Ειδήσεων η πρόεδρος του Συλλόγου «Απάμεια», Χριστίνα Ψωμαδέλλη.\nΠηγή αναδημοσίευσης: Enet.gr\nΑναρτήθηκε από Giannis Lelegiannis στις 5:36 μ.μ.


Λίλα Λιναρδάτου - Μικαέλα Χριστοδούλου Δικηγόρος Μ.Δ.Ε. Γραφολόγος, MSc\nΕίναι δικηγόρος στον Άρειο Πάγο, μέλος του Δικηγορικού Συλλόγου Αθηνών από το 2009. Αποφοίτησε από τη Νομική Σχολή του Εθνικού και Καποδιστριακού Πανεπιστημίου Αθηνών και έχει μεταπτυχιακό δίπλωμα ειδίκευσης .\nΑπό το 2009 συνεργάζεται ως νομική σύμβουλος στην καταναλωτική οργάνωση Ε.Κ.ΠΟΙ.ΖΩ. (Ένωση Καταναλωτών – Ποιότητα Ζωής), διαθέτοντας μεγάλη εμπειρία στο δίκαιο προστασίας καταναλωτή και στο δίκαιο της υπερχρέωσης. Συνεργάζεται επίσης με την ασφαλιστική εταιρία νομικής προστασίας «ARAG S.E.».\nΕίναι μέλος της Ένωσης Δικαίου Προστασίας Καταναλωτή (Ε.ΔΙ.Π.ΚΑ.).


Ηττήθηκε ο ΠΑΟΚ στο Βραχάτι - BORO από την ΑΝΝΑ ΔΡΟΥΖΑ - boro.gr\nΑρχική / More / Αθλητικά / Ηττήθηκε ο ΠΑΟΚ στο Βραχάτι\nΗττήθηκε ο ΠΑΟΚ στο Βραχάτι\nΔεκέμβριος 22, 2013\tΑθλητικά\nΤην τρίτη του νίκη σε 11 αγώνες σημείωσε ο Παμβοχαϊκός και μάλιστα επί του ΠΑΟΚ με 3-1 σετ. Ο προπονητής του Βραχατίου Στέλιος Καζάζης υποχρέωσε την παλιά του ομάδα στην έκτη ήττα της στην 11 αγωνιστική της VolleyLeague.\nΟ Παμβοχαϊκός με όπλο του το μπλοκ που του έδωσε 15 πόντους, πήρε το δεύτερο τρίποντο στο πρωτάθλημα. Η ομάδα του Στέλιου Καζάζη πήρε βαθμολογική ανάσα και προωθήθηκε στην 10η θέση με 10 πόντους. Ο ΠΑΟΚ παραμένει στους 15 βαθμούς και μαζί με την Λαμία «συγκατοικούν» στην 7η θέση.\nΟ τεχνικός του Παμβοχαϊκού σχολίασε τη νίκη της ομάδας του:\n«Είναι μεγάλης σημασίας η νίκη μας, σε συνάρτηση με την αγωνιστικότητα που έδειξαν τα παιδιά και τον κόσμο που μας βοήθησε. Έχει αρχίσει η ομάδα και παίζει καλύτερα στο μπλοκ, οι 15 σημερινοί πόντοι είναι σημείο αναφοράς και πιστεύω θα πάμε ακόμη καλύτερα στο μέλλον. Μπορεί τα Χριστούγεννα να υπάρχει η διακοπή του πρωταθλήματος και αγωνιστική απραξία, αλλά το μυαλό μας πρέπει να είναι στη δύσκολη συνέχεια, όπου με πίστη και ωριμότητα στη σκέψη, πρέπει να συνεχίσουμε ακόμη ακόμη πιο δυνατά για να βγάλουμε την ομάδα από το τέλμα».\nΑπό την άλλη πλευρά ο Άρης Γιαμακίδης δήλωσε:\n«Ήταν κρίσιμο ματς και για τις δύο ομάδες, γιατί είχαν ανάγκη τους βαθμούς. Πιστεύω ότι πληρώσαμε τα κενά διαστήματα στο 1ο και στο 3ο σετ, που είχαμε προβλήματα στην υποδοχή. Στα προβλήματα στην υποδοχή μας πιστεύω ότι κρίθηκε το ματς. Δεν μπορέσαμε να αναπτυχθούμε όπως θέλαμε, ενώ δεν πρέπει να ξεχνάμε πως ο πασαδόρος είναι νέος και θέλει κάποιο διάστημα προσαρμογής. Δεν είμαστε ικανοποιημένοι από τους βαθμούς που έχουμε συγκεντρώσει στον 1ο γύρο. Θα μπορούσαμε να είμαστε ψηλότερα στην βαθμολογία, αν είχαμε μεγαλύτερη συγκομιδή στα εντός έδρας ματς. Δώσαμε δικαίωμα στον αντίπαλο που το εκμεταλλεύτηκε και έφθασε στη νίκη».\nΔιαιτητές: Γεωργουλέας, Μουλά\n2ο σετ: 5-8, 9-16, 17-21, 20-25\n4ο σετ: 8-7, 16-12, 21-15, 25-22\nΤα σετ: 3-1 (25-22, 20-25, 25-23, 25-22)\n*Οι πόντοι του Παμβοχαϊκού προήλθαν από 6 άσσους, 50 επιθέσεις, 15 μπλοκ και 32 λάθη αντιπάλων και του ΠΑΟΚ προήλθαν από 3 άσσους, 53 επιθέσεις, 9 μπλοκ και 35 λάθη αντιπάλων\nΠΑΜΒΟΧΑΪΚΟΣ (Καζάζης): Κράουζε 7π (4/8 επ, 1 άσσος, 2 μπλοκ), Τζουστινιάνο 13 (9/24 επ, 1 άσσος, 3 μπλοκ, 50% υπ – 27% άριστες), Κουζούνης 9 (8/15 επ, 1 μπλοκ, 71% υπ – 57% άριστες), Ντόκιτς 21 (18/39 επ, 2 άσσοι, 1 μπλοκ), Κανέλλος 13 (7/10 επ, 1 άσσος, 5 μπλοκ), Παπαδόπουλος Χρήστος 8 (4/6 επ, 1 άσσος, 3 μπλοκ) / Ζήσης (λ, 51% υπ – 20% άριστες), Παπαδόπουλος Παναγιώτης, Μάρκου\nΠΑΟΚ (Γιαμακίδης): Παντακίδης 3π (3/6 επ), Νικοφορίδης 9 (6/21 επ, 2 άσσοι, 1 μπλοκ, 52% υπ – 35% άριστες), Στίγγας 8 (4/9 επ, 1 άσσος, 4 μπλοκ), Μίλκοφ 17 (16/25 επ, 1 μπλοκ, 50% υπ – 34% άριστες), Μακ Κίμπιν 3 (2/2 επ, 1 άσσος), Τζελάτης 25 (22/40 επ, 3 μπλοκ) / Μπαμπαλιούτας (λ, 47% υπ – 32% άριστες), Στεφανίδης, Πιπέργιας, Ποτότσνικ, Παλεντζάς.\nΤα αποτελέσματα και η βαθμολογία της 11ης αγωνιστικής της VolleyLeague:\n20.00: ΠΑΟ – Α.Σ.Άρης 0-3 (19-25, 22-25, 19-25)\n17.00: Εθνικός Αλεξ. – Ολυμπιακός 3-2 (17-25, 30-28, 15-25, 25-18, 15-12)\n19.00: Φοίνικας Σ. – Νίκη Αιγινίου 3-0 (25-15, 25-20, 25-17)\n19.00: ΑΕΚ – Παναχαϊκή 3-1 (24-26, 25-14, 25-19, 25-14)\n19.00: ΓΑΣ Παμβοχαϊκός – ΠΑΟΚ 3-1 (25-22, 20-25, 25-23, 25-22)\n19.00: ΓΣ Λαμία – ΑΟ Κηφισιάς 0-3 (18-25, 21-25, 12-25)


Τρίτη, 07 Ιούλιος 2020 20:57\nΤατιάνα Ρόκου - 04 Ιούνιος 2020, 10:28\nΤα πρόστιμα που έχουν προταθεί ανέρχονται σε 1.000 λίρες για όσους παραβιάζουν την απομόνωση. Σύμφωνα με τα βρετανικά Μέσα, η ανακοίνωση θα έχει άμεση συνέπεια να αποθαρρύνει τους Βρετανούς τουρίστες να πάνε στο εξωτερικό.\nΣε ισχύ τίθεται από τη Δευτέρα 8 Ιουνίου το μέτρο της καραντίνας 14 ημερών για όσους ταξιδεύουν προς το Ηνωμένο Βασίλειο από το εξωτερικό, επιβεβαίωσε στη Βουλή των Κοινοτήτων η υπουργός Εσωτερικών Priti Patel.\nΗ αρμόδια υπουργός είπε ότι το μέτρο είναι απαραίτητο για τη διατήρηση της προόδου που έχει γίνει στο Ηνωμένο Βασίλειο ως προς τη μείωση της διασποράς του κορωνοϊού.\nΟ κανόνας της καραντίνας 14 ημερών ισχύει για τους επιστρέφοντες παραθεριστές καθώς και τους ξένους επισκέπτες στο Ηνωμένο Βασίλειο. Τα ταξίδια εντός της Ιρλανδίας, των Νησιών της Μάγχης και της Νήσου Man, εξαιρούνται.\nΕπαγγέλματα, όπως οδηγοι φορτηγών, κυβερνητικοί υπάλληλοι και ιατρικό προσωπικό που ταξιδεύουν για δουλειά, θα αποφύγουν επίσης την υποχρέωση να επιστρέψουν στο σπίτι και να μείνουν εκεί για δύο εβδομάδες. Εξαιρούνται ακόμη οι επιβάτες που φτάνουν στο αεροδρόμιο Heathrow μέσω transit.\nΚατά την άφιξη, οι ταξιδιώτες θα πρέπει να δώσουν τη διεύθυνση όπου θα περάσουν τις επόμενες δύο εβδομάδες και τα πρόστιμα που έχουν προταθεί ανέρχονται σε 1.000 λίρες για όσους παραβιάζουν την απομόνωση.\nΗ κα Patel θα καθορίσει επίσης τις ρυθμίσεις για τους ταξιδιώτες που δεν ταξιδεύουν χωρίς να έχουν δηλώσει μόνιμη κατοικία και σε αυτήν την περίπτωση θα πρέπει να παραμείνουν σε καταλύματα που θα παρέχονται από την κυβέρνηση.\nΔιαφωνούντες βουλευτές τόνισαν κατά τη διάρκεια της συζήτησης ότι πρόκειται για ένα “σωστό μέτρο τη λάθος στιγμή” και αμφισβήτησαν την επιστημονική δικαιολόγηση της καραντίνας τη συγκεκριμένη χρονική στιγμή, καλώντας την υπουργό να δημοσιοποιήσει τη γνώμη της επιτροπής των επιστημόνων που συμβουλεύουν την κυβέρνηση.\nΣύμφωνα με τα βρετανικά Μέσα, η ανακοίνωση της κας Patel θα έχει άμεσες συνέπειες να αποθαρρύνει τους Βρετανούς τουρίστες να πάνε στο εξωτερικό. Οι επικεφαλής των τουριστικών επιχειρήσεων είχαν ζητήσει η καραντίνα να διαρκέσει μερικές εβδομάδες και όχι μήνες, με την ελπίδα ότι κάτι θα μπορούσε να διασωθεί από τους κύριους μήνες διακοπών του Ιουλίου και του Αυγούστου. Εκατομμύρια παραθεριστές με κρατήσεις για το καλοκαίρι θα ζητήσουν τώρα να γνωρίζουν από τους ταξιδιωτικούς πράκτορες και τις αεροπορικές εταιρείες εάν τα ταξίδια τους θα γίνουν ή όχι.\nΟ “Independent” αναφέρει ότι οι δύο μεγαλύτεροι τουριστικοί οργανισμοί, TUI και Jet2, προγραμματίζουν να επανεκκινήσουν στα μέσα Ιουνίου. “Τώρα πιθανόν να ακυρώσουν τα πακέτα έως τον Ιούλιο. Μάλιστα η TUI προσφέρει στους πελάτες της που έχουν κλείσει να ταξιδέψουν Ιούνιο, Ιούλιο και Αύγουστο τη δυνατότητα να αναβάλλουν τα ταξίδια τους. Η British Airways σχεδιάζει να ξεκινήσεις πτήσεις σταδιακά μέσα στον Ιούλιο αλλά αναφέρει ότι η καραντίνα θα προκαλέσει την κατάρρευση του σχεδίου της”.\nΗ Ryanair και η easyJet σκοπεύουν επίσης ξεκινήσουν να προσφέρουν πτήσεις τον Ιούλιο. Ο επικεφαλής της Ryanair, Michael O’Leary, δηλώνει ότι το μέτρο της καραντίνας θα παραβιαστεί ευρέως. “Ο κόσμος απλά θα αγνοήσει κάτι που είναι τόσο απελπιστικά ελαττωματικό”, είπε.\nΣτη φωτογραφία η υπουργός Εσωτερικών του Ηνωμένου Βασιλείου, Priti Patel.\n04 Ιούνιος 2020, 10:28 | Ετικέτες: Priti Patel, Βρετανία, καραντίνα, αερομεταφορές, TOs, αεροπορικές,\nΕιδήσεις: 49680 | Στήλες: 3004 | Η σελίδα αποδόθηκε σε 0.4785 δευτερόλεπτα


Συγκλονίζει ο 8χρονος Αγγλοκύπριος τυφλός: «Παπά θέλω... | Reporter Cyprus | Αφιερώματα\nΣυγκλονίζει ο 8χρονος Αγγλοκύπριος τυφλός: «Παπά θέλω να γίνω επαγγελματίας ποδοσφαιριστής»\nΤου Γιώργου Περικλέους 11/11/2018 09:36\n«Πολλοί από εμάς δεν ζούμε τα όνειρά μας, γιατί ζούμε μέσα στους φόβους μας» (Λες Μπράουν). Ένα γνωμικό που σίγουρα θα πρέπει να θυμάται ο κάθε άνθρωπος όταν δεν τολμά να κάνει αυτά που θέλει στη ζωή του, έστω και αν φαντάζει απίθανο να υλοποιηθούν.\nΖωντανό παράδειγμα για τα κίνητρα που μπορούν να έχουν οι άνθρωποι, αποτελεί ο 8χρονος τυφλός ποδοσφαιριστής, Μιχάλης Πουλλής. Ο νεαρός, παραδίδει μαθήματα ζωής σε όλους μας με τη θέληση και την αποφασιστικότητα που δείχνει να ακολουθήσει εκείνο που αγαπά, χωρίς να τον επηρεάζουν οι δυσκολίες της ζωής. Εδώ και ένα χρόνο έχει χάσει ολοκληρωτικά την όρασή του από μια σπάνια ασθένεια, γεγονός που δεν τον εμπόδισε να κυνηγήσει τα όνειρά του.\nΗ ιστοσελίδα μας omada.com.cy επικοινώνησε με τον πατέρα του Μιχάλη, Ιωάννη Πουλλή, ο οποίος μάς διηγήθηκε τη σύντομη αλλά και πολύ ενδιαφέρουσα ζωή του γιου του, ενός μαχητή της ζωής που ζει και αναπνέει για το ποδόσφαιρο.\nΟ Μιχάλης μπορεί να γεννήθηκε στην Αγγλία και να ζει μόνιμα στο Λονδίνο, όμως η οικογένεια Πουλλή από την πλευρά του πατέρα του, έχει βαθιά τις ρίζες της στην Κύπρο και πιο συγκεκριμένα το κατεχόμενο χωριό της Αγίας Μαρίνας Σκυλλούρας.\nΌλα άλλαξαν στα έξι του\nΟ Μιχάλης Πουλλής διαγνώσθηκε το 2016 με μια σπάνια ασθένεια, γνωστή ως δυστροφία του αμφιβληστροειδούς χιτώνα. Η συγκεκριμένη ασθένεια επηρεάζει σταδιακά τον άνθρωπο που προσβάλλεται από αυτήν, προκαλώντας του συμπτώματα ευαισθησίας στο φως, μείωση της όρασης και του οπτικού πεδίου αλλά και σταδιακής τύφλωσης σε σύντομο χρονικό διάστημα.\nΑξίζει να σημειωθεί πως δεν έχει βρεθεί ακόμα θεραπεία για την ασθένεια αφού σύμφωνα με τους ειδικούς, δεν έχουν αναγνωρισθεί τα γονίδια που την προκαλούν. Ο νεαρός Μιχάλης γεννήθηκε με πλήρη όραση και έζησε μια φυσιολογική ζωή μέχρι τα έξι του χρόνια. Μέσα σε ένα χρόνο όμως, η ασθένεια του προκάλεσε την ολική απώλεια της όρασής του.\nΑπό την απόρριψη της Ομόνοιας… στη χορηγία της αγγλικής ομοσπονδίας\nΑπό νεαρή ηλικία άρχισε να παίζει ποδόσφαιρο στην τοπική ομάδα της Ομόνοιας Λονδίνου, κάτι που αποτελεί και την αγαπημένη του ασχολία. Μετά από την εκδήλωση της ασθένειας η Ομόνοια είπε στον πατέρα του, πως ο μικρός δεν μπορούσε να συνεχίσει να παίζει στην ακαδημία της ομάδας, αφού το πρόβλημα με την όρασή του μπορούσε να αποδειχθεί επικίνδυνο για τον ίδιο και τους συμπαίκτες του, ενώ ταυτόχρονα τα ατυχήματα άρχισαν να αυξάνονται. Το γεγονός αυτό ράγισε την καρδιά του νεαρού Μιχάλη, που δεν τα έβαλε κάτω και απέδειξε πως όταν ο άνθρωπος έχει θέληση, μπορεί να καταφέρει τα πάντα.\nΗ οικογένεια του μικρού Μιχάλη άρχισε να ψάχνει εναλλακτικές λύσεις για να παίξει ποδόσφαιρο. Πολύ σύντομα βρήκε ένα πρόγραμμα της Τότεναμ που βοηθά άτομα τα οποία αντιμετωπίζουν προβλήματα με την όρασή τους.\nΗ ικανότητα του να χειρίζεται σωστά τη μπάλα αναγνωρίστηκε από τον προπονητή του κέντρου, Όλιβερ Μόνκσφιλντ, ο οποίος σε συνεννόηση με τον πατέρα του νεαρού, επικοινώνησε με την αγγλική ομοσπονδία ποδοσφαίρου. Από τότε ο μικρός ποδοσφαιριστής συμμετέχει σε μηνιαίες συναντήσεις στο προπονητικό κέντρο της Μπράιτον, ενώ έλαβε και χρηματοδότηση από την ίδια την ομοσπονδία, κάτι που σημαίνει πως επιβραβεύεται αυτόματα η προσπάθεια και η πρόοδος που καταβάλλει ο νεαρός βδομάδα με βδομάδα.\nΗ «τρέλα» για την Άρσεναλ και η πραγματική αγάπη για το ποδόσφαιρο\nΗ αγάπη του για το ποδόσφαιρο συνεχίστηκε μέσω της Άρσεναλ (λόγω του πατέρα του αλλά και του μικρού του αδελφού), αφού όλη η οικογένεια υποστηρίζει την αγγλική ομάδα και γνωρίζει απ’ έξω νέους και παλιούς ποδοσφαιριστές της.\nΌπως μας είπε ο ίδιος ο πατέρας του, ζει μια φυσιολογική ζωή μπαίνοντας κάθε μέρα στο Youtube και βλέποντας με τα μάτια της ψυχής του την αγαπημένη του ομάδα, ακούγοντας το σχολιασμό στα γκολ της Άρσεναλ. Του αρέσει πάρα πολύ να επισκέπτεται, μαζί με τον αδελφό και τον πατέρα του, το στάδιο «Emirates» στο Λονδίνο όταν παίζει η ομάδα του και να ακούει τις αντιδράσεις του κοινού.\nΗ ευχή του πατέρα για το όνειρο που γίνεται πραγματικότητα\nΌταν ήταν πιο μικρός σε ηλικία, πριν ακόμα παρουσιαστούν τα προβλήματα με την όρασή του, συνήθιζε να λέει στον πατέρα του: «Παπά θέλω να γίνω επαγγελματίας ποδοσφαιριστής». Ακόμα και όταν παρουσιάστηκε το πρόβλημα, η απόφασή του δεν έχει αλλάξει μέχρι σήμερα, κάτι που δείχνει τη θέληση και το πάθος του για το άθλημα.\nΤίποτα και κανένας δεν μπορεί να του στερήσει την ευκαιρία να κάνει αυτό που αγαπά, να παίξει δηλαδή ποδόσφαιρο. Σε πολύ νεαρή ηλικία, έχει όλο το μέλλον μπροστά του, ενώ ο ίδιος αντιμετωπίζει τις δυσκολίες του μέσα από καθημερινή δουλειά και προπόνηση στο γήπεδο.\n«Μου έχουν πει πως υπάρχει πιθανότητα μια μέρα να παίξει στην Εθνική Αγγλίας. Ελπίζω και εύχομαι να βρεθεί η κατάλληλη θεραπεία, έτσι ώστε να μπορέσει να δει ξανά», ήταν το καταληκτικό σχόλιο του πατέρα του, που μαζί με όλη την οικογένεια προσεύχονται τα όνειρα του μικρού Μιχάλη να γίνουν κάποια μέρα πραγματικότητα.\nΜπορείτε να ακολουθήσετε τον Μιχάλη Πουλλή μέσα από τα κοινωνικά δίκτυα, στο Twitter και στο Instagram του.


ΘΕΜΑ - The magnificent seven (with piano) | MiC - GREEK MUSIC MAGAZINE\nPiano magic από επτά πιανίστες, κιθαρίστες, πολυοργανίστες τραγουδιστές. Του Δημήτρη Κάζη\nΤο Harry's Song από το τελευταίο album του Robyn Hitchcock με έκανε να παραμιλάω από την πρώτη στιγμή που το άκουσα στην εκπομπή του Απόστολου Βαρνά στο Off Radio, και ακόμη να μου περάσει. Η έκπληξη του να ακούσω μετά από πολύ καιρό ένα καινούργιο τραγούδι με τόσο απλή ενορχήστρωση, ένα πιάνο και μια φωνή (άντε και μερικά ακόμη αχρείαστα έγχορδα και εφφέ) ήταν τόσο ευχάριστη που σκέφτηκα να γράψω και για μερικά ακόμη τραγούδια που κυκλοφόρησαν έτσι γυμνά, επειδή τα έπαιρνε να κυκλοφορήσουν έτσι, και τα αγάπησα.\nΜπορεί να μεγαλώσαμε με το φετίχ της κιθάρας, μπορεί ένας κιθαρίστας που παίζει όρθιος μπροστά στον κόσμο να είναι ασύγκριτα πιο sexy από έναν πιανίστα που κάθεται πίσω από το πιάνο, αλλά όποιος έχει ελάχιστα μουσικό αυτί θα παραδεχτεί ότι όταν ερχόμαστε στο ένα όργανο για να συνοδέψει το τραγούδι, το πιάνο είναι το πιο ολοκληρωμένο. Αυτός είναι και ο λόγος που (spoiler alert) στις σόλο εμφανίσεις του Peter Hammill όποτε μας ρωτούσε στο ανκόρ αν θέλουμε κιθάρα ή πιάνο οι 9 στους 10 δείχναμε το πιάνο.\nΕφτά τραγούδια μόνο με πιάνο και φωνή λοιπόν, σε πρώτες εκτελέσεις, επανεκτελέσεις ή διασκευές. Τραγούδια που αγάπησα και ακούω πάντα. Η σειρά τυχαία, και ξεκινάμε από το πιο πρόσφατο.\n1. Robyn Hitchcock - Harry's Song\nΥπνωτιστική μελωδία, ελλειπτικοί στίχοι, και η αγέραστη φωνή του εξηντάρη πια Ρόμπυν φτιάχνουν έναν σύγχρονο όσο και διαχρονικό ψυχεδελικό ύμνο για τον 21ο αιώνα.\nO John Hiatt είναι από τους "απέναντι". Και επιπλέον είναι πρωτίστως κιθαρίστας. Αυτό το τραγούδι παρ' όλα αυτά είναι το καλύτερό του, το γνωστότερό του και συγκινεί και πολλούς από 'μας τους "από 'δω" με την αλήθεια του και την τελειότητα μέσα από την απλότητα, τη γνησιότητα και την οικουμενικότητα της μουσικής, των στίχων και της ερμηνείας του. Αμερικάνικη μουσική στα καλύτερά της.\n3. Peter Hammill - Too Many Of My Yesterdays\nΔεν θα παραβιάσω ανοιχτές θύρες μιλώντας για την αξία του Hammill. Θα παραδεχτώ ανοιχτά όμως ότι το συγκεκριμένο πρόκειται για καψουροτράγουδο ολκής. Υπέροχο μεν, καψουροτράγουδο δε. O ερωτικός καημός, νταλκάς και καψούρα στο λαϊκότερο, δεν γνωρίζουν κοινωνικά, μορφωτικά, αισθητικά ή διανοητικά όρια. Χτυπάνε το ίδιο τον λαϊκό τύπο και τον εκλεπτυσμένο διανοούμενο. Η διαφορά είναι στο πώς τα εκφράζει ο καθείς. Άλλο πόνο βγάζει ο Γιάννης Πάριος, άλλο ο Christophe, άλλο ο Κατσιμίχας (Χάρης ή Πάνος, το ίδιο είναι) και άλλο ο Peter Hammill. Ο Peter τον βγάζει ουρλιάζοντας σαν πονεμένο θηρίο και ξεσπώντας στα πλήκτρα του. Not bad.\n4. Thunder Road - Bruce Sprinsteen (από το Live/1975-85)\nTo αφεντικό φυσάει για λίγο τη φυσαρμόνικα στην εισαγωγή και στο φινάλε, αλλά αυτό δεν αλλάζει τίποτα. Από την πρώτη του εκτέλεση, από το Born To Run με φουλ μπάντα, το Thunder Road ήταν ήδη ένα τεράστιο τραγούδι, μια κινηματογραφικής λογικής αφηγηματική εικόνα της Αμερικής, αντίστοιχης αξίας με τις σύγχρονές του ταινίες του Σκορτσέζε. Αυτή η εκτέλεση όμως πιστεύω ότι είναι κλάσεις ανώτερη. Πετάει ό,τι είναι περιττό και αποκαλύπτει το μεγαλείο του. Ο Roy Bittan, που για μένα είναι η πραγματική ψυχή της E Street Band, πάνω από το μακαρίτη Big Man, τον Steve Van Zandt ή οποιονδήποτε άλλο, κεντάει, όπως κάνει πάντα άλλωστε.\nΤι να λέμε τώρα... Look at mother nature on the run in the 1970s τραγουδούσε το 70 ο Neil, Look at mother nature on the run in the 20th century τραγούδησαν οι μεγάλες κυρίες Dolly Parton, Linda Ronstadt και Emmylou Harris το 2009 και ήταν και τις δύο φορές το ίδιο επίκαιρο, αληθινό και ανατριχιαστικό. Τραγούδι με θέση στον Όλυμπο, όχι μόνο του ροκ αλλά όλης της μουσικής από καταβολής κόσμου. Και, αν και γενικά το συνηθίζω, εδώ δεν υπερβάλλω.\n6. Hallelujah - John Cale\nΌχι ότι πρόσθεσε κάτι στον ήδη αποκρυσταλλωμένο μύθο του, αλλά ο Leonard Cohen πρέπει να ανάψει μια λαμπάδα στο μπόι του Cale για αυτό. Πριν να το πει όπως το είπε (όχι ότι έκανε τίποτα ιδιαίτερο, απλά είναι ο John Cale) ήταν ακόμη ένα τραγούδι του Κοέν. Μετά έγινε σημείο αναφοράς της ποπ κουλτούρας. Ο Jeff Buckley (που το έβαλε στα 500 μεγαλύτερα τραγούδια του Rolling Stone στο 259), o Rufus Wainwright και τόσοι άλλοι δεν διασκεύασαν το τραγούδι του Κοέν αλλά τη διασκευή του Κέιλ. Η εκτέλεση αυτή πρωτοεμφανίστηκε στο διπλό I'm Your Fan του 91, ένα από τα καλύτερα tribute albums της ιστορίας, αλλά υπάρχει και στο live Fragments Of A Rainy Season του 92, που είναι από σόλο εμφανίσεις με πιάνο και έχει εκπληκτικές εκτελέσεις του Fear, του Dying On The Vine και άλλων ιστορικών τραγουδιών του Cale, το καθένα από τα οποία θα είχε θέση σε αυτή τη λίστα.\n7. Το καλοκαίρι θα 'ρθει - Φοίβος Δεληβοριάς\nΈχοντας πλήρη συνείδηση των μεγεθών, βάζω αυτό το τραγούδι δίπλα στα προηγούμενα. Δεν είναι Hallelujah ούτε After The Gold Rush, αλλά τα κοιτάζει στα μάτια χωρίς να ντραπεί. Ο Φοίβος Δεληβοριάς είναι αυτή τη στιγμή ο σημαντικότερος τραγουδοποιός μας, τόσο για τα τραγούδια του αυτά καθαυτά όσο και για τη στάση του μέσα στον κόσμο του ελληνικού τραγουδιού. Εξωστρεφής, θετικός, ανοιχτός στα σύγχρονα μουσικά ρεύματα και με άνετη και αγαπησιάρικη, και όχι ευλαβική και συμπλεγματική, σχέση με την ιστορία του ελληνικού τραγουδιού. Το τραγούδι αυτό είναι φτιαγμένο από το μέταλλο που είναι φτιαγμένα τα μεγάλα ερωτικά τραγούδια, ανεξαρτήτως εποχής και προέλευσης. Δημιουργεί εικόνες και γεννά συναισθήματα όπως πολύ λίγα τραγούδια μπορούν, και είναι εδώ με την αξία του.


Εκατοντάδες παίκτες ανταποκρίθηκαν και είναι δίπλα στον Σαββάκη - ekatontades paiktes antapokrithikan kai einai dipla ston savvaki\n13:04 9/10/2019 - Πηγή: Sigma Live\nΣυνεχίζεται η εκστρατεία των ποδοσφαιριστών μέσω του ΠΑ.Σ.Π. για την οικονομική ενίσχυση της οικογένειας του πρώην ποδοσφαιριστή και προπονητή Σαββάκη Χρίστου και ο Παγκύπριος Σύνδεσμος Ποδοσφαιριστών θα ήθελε να ευχαριστήσει όσους ανταποκρίθηκαν στο κάλεσμά του.\nΜέχρι στιγμής ποδοσφαιριστές 11 ομάδων μάζεψαν μεταξύ τους μέσα στα αποδυτήρια ένα πολύ σημαντικό ποσό. Η εκστρατεία θα συνεχιστεί μέχρι το τέλος της εβδομάδας και καλούμε και τους ποδοσφαιριστές άλλων ομάδων – ως μία οικογένεια – να συμβάλουν όπως μπορούν, ώστε να βοηθήσουμε την οικογένεια του Σαββάκη\nΧρίστου, ο οποίος είναι σύζυγος και πατέρας δύο ανήλικων παιδιών.\nΟ Γιώργος Μερκής, μάλιστα, πέραν της δικής του φανέλας, δώρισε για δημοπρασία και φανέλες από την προσωπική του συλλογή, που έχει πάρει από ανταλλαγές σε παιχνίδια που έπαιξε. Αυτές των Aubameyang, Casciaro, Acheampong, Muniain, Johnsen και Lukaku!\nivan, αβρααμ, παιχνιδια, εκστρατεια, οικογενεια, ivan, κυριακου\nete, flickr, ssangyong, καναδας, πουκετ


Κοινωνία Ορθοδοξίας Ο άγιος νεομάρτυρας Νικόλαος από το Μέτσοβο Κοινωνία Ορθοδοξίας Ο άγιος νεομάρτυρας Νικόλαος από το Μέτσοβο\nΎστερα όμως από λίγο ο Νικόλαος μετάνοιωσε για την υπόσχεση και δεν ήθελε πλέον να του δίνει το δαδί, αλλά μάλιστα αποφάσισε και να πεθάνει για να θεραπεύσει την προηγούμενη άρνηση του Χριστού.\nΠήγε αμέσως στον πνευματικό του και φανέρωσε τον σκοπό του, εκείνος όμως τον εμπόδιζε και τον συμβούλευε να αφήσει τον σκοπό αυτό, για να μην τύχει και δεν αντέξει τα βασανιστήρια του μαρτυρίου και πέσει πάλι σε δεύτερη άρνηση. Αυτός όμως ο ευλογημένος έμενε στερεός στη γνώμη του λέγοντας πως έχει βέβαιη ελπίδα στον Κύριο ότι θα τον δυναμώσει να υπομείνει γενναία όλα τα βασανιστήρια που θα του κάνουν για την αγάπη του και να μείνει ακλόνητος στην πίστη του. Βλέποντας λοιπόν ο πνευματικός τη ζέση και την προθυμία του, τον στήριξε με πολλές νουθεσίες και ευχές και τον έστειλε στο καλό.\nΜε τέτοια λοιπόν σταθερή απόφαση πήγε στα Τρίκαλα, και πιάνοντάς τον εκείνος ο κουρέας, τον έπνιγε λέγοντας: «Πού είναι, άπιστε, το δαδί που μου έταξες;» Ο Νικόλαος του αποκρίθηκε: «Δεν σου χρωστώ τίποτε». Τότε θύμωσε εκείνος και φώναξε και τον μαρτύρησε.\nΈτρεξαν λοιπόν Τούρκοι πολλοί, και μαθαίνοντας την υπόθεση έπιασαν τον ευλογημένο με πολύ θυμό, και χτυπώντας τον και σπρώχνοντας τόν πήγαν στο δικαστήριο. Εκεί ο Μάρτυρας, όταν ερωτήθηκε, απάντησε: «Χριστιανός γεννήθηκα και Χριστιανός είμαι και Χριστιανός θέλω να πεθάνω, και δεν αρνούμαι ποτέ την πίστη μου, όσα μαρτύρια και αν μου κάνετε».\nΕπειδή λοιπόν ούτε με καλοπιάσματα ούτε με φοβερισμούς μπόρεσαν να του αλλάξουν τη γνώμη, τον ράβδισαν δυνατά ώρα πολλή και έπειτα τον έριξαν σε μία σκοτεινή φυλακή. Εκεί μέσα τον παίδευαν μέρες πολλές με πείνα και δίψα και με άλλα διάφορα βασανιστήρια, αλλά ο Μάρτυρας τα υπέμενε όλα με ανδρεία και μεγάλη χαρά.\nΚαθώς έμενε ακλόνητος σε όλα, τον έβγαλαν από τη φυλακή και τον παρέστησαν για δεύτερη φορά στο δικαστήριο, όπου πάλι διακήρυξε μεγαλόφωνα ότι ο Χριστός είναι Θεός αληθινός και αυτόν πιστεύει και δεν τον αρνείται ουδέποτε.\nΒλέποντας ο κριτής ότι δεν αλλάζει γνώμη, πρόσταξε να ανάψουν μεγάλη πυρά στο κέντρο της αγοράς και να τον ρίξουν μέσα σε αυτήν. Τον πήγαν λοιπόν στον τόπο της καταδίκης και τον έριξαν στην πυρά, κι εκεί με χαρά και δοξολογώντας τον Θεό παρέδωσε το πνεύμα του (16 Μαΐου 1617).\nΈνας κεραμοποιός, κινούμενος από ευλάβεια, πήγε στον τόπο εκείνο τη νύχτα, για να βρει κάτι από το άγιο λείψανο, και βλέποντας μερικούς Αγαρηνούς που το φρουρούσαν, τους έδωσε αρκετά χρήματα και πήρε την αγία κάρα (το κρανίο) του Μάρτυρα, και πηγαίνοντας στο σπίτι του, την έκρυψε μέσα στον τοίχο, από τον φόβο των Τούρκων, χωρίς να πει σε κανέναν. Ύστερα από λίγο καιρό πέθανε.\nΤο σπίτι εκείνο το αγόρασε άλλος Χριστιανός, στο όνομα Μέλανδρος, και κατά το βράδυ της επετείου του μαρτυρίου του Αγίου είδε φως που έλαμπε στο μέρος εκείνο του τοίχου. Απορώντας και θαυμάζοντας ο Μέλανδρος για εκείνο το φως, του αποκαλύφθηκε στον ύπνο του ότι εκεί είναι κρυμμένη η αγία κάρα του Μάρτυρα Νικολάου. Χάλασε λοιπόν τον τοίχο και τη βρήκε, επειδή όμως έκρινε τον εαυτό του ανάξιο να έχει στο σπίτι του τέτοιο θησαυρό, πήγε και την αφιέρωσε στο Μοναστήρι του Βαρλαάμ (Μετεώρων), όπου είχε αδελφό μοναχό.\nΕκεί βρίσκεται μέχρι σήμερα αυτή η αγία κάρα, και καθημερινά κάνει θαύματα που δεν τα φτάνει ο νους. Διότι μία φορά που ήταν θανατικό στα Τρίκαλα και πέθαιναν κάθε μέρα πολλοί, με μόνη την παρουσία της σταμάτησε αμέσως το θανατικό· το ίδιο έγινε και σ’ ένα χωριό που ονομαζόταν Ντιστάτα. Ακόμη και τους Καλαρρύτες που βασανίζονταν μια φορά από λοιμική ασθένεια, τους λύτρωσε ευθύς με την παρουσία της.\nΚατ’ έξοχήν δε αυτή η αγία κάρα διώχνει και καταστρέφει τις ακρίδες και φυλάει αβλαβείς τους καρπούς, τόσο που μένουν εκστατικοί και αυτοί οι Τούρκοι σε τούτο το θαύμα, το οποίο δεν έγινε μία φορά και δύο, αλλά πολλές φορές μέχρι σήμερα. Και όχι μόνο αυτό, αλλά και πάθη αθεράπευτα γιατρεύει παραδόξως, και άλλα πολλά θαύματα κάνει κάθε μέρα σε όποιον τόπο θα προσκαλεσθεί.\nΥπάρχουν δε και μερικά άλλα κομμάτια από το μαρτυρικό λείψανο σε διάφορους τόπους, και στα Ιωάννινα βρίσκεται η μισή παλάμη του Αγίου, με τις πρεσβείες του οποίου είθε να λυτρωθούμε και μείς από κάθε θλίψη και ανάγκη. Αμήν.\nΑπό το βιβλίο «Νέον Μαρτυρολόγιον» του Αγίου Νικοδήμου (1856), σελ. 63.\n16 Μαΐου 2022 - Mετάνοια και εξομολόγηση\n15 Μαΐου 2022 - «Θέλεις να γίνης υγιής;»


«Σωστό είναι να δουλεύουνε 7 μέρες την εβδομάδα»: Ελληνίδα λέει την γνώμη της για την 4ημερη εργασία (ΒΙΝΤΕΟ) | It's Possible\nαρχικηΟΙΚΟΝΟΜΙΑ«Σωστό είναι να δουλεύουνε 7 μέρες την εβδομάδα»: Ελληνίδα λέει την γνώμη της για την 4ημερη εργασία (ΒΙΝΤΕΟ)\nΑρκετές είναι οι χώρες που έχουν μπει στο μοντέλο της 4ημερης εργάσιμης εβδομάδας, χωρίς μείωση μισθού για τους εργαζομένους. Πριν λίγες ημέρες γράφαμε για το παράδειγμα της Βρετανίας. Εκεί περισσότεροι από 3.300 εργαζόμενοι σε 70 εταιρείες θα δουλεύουν στο εξής τέσσερις ημέρες την εβδομάδα- χωρίς απώλεια μισθού. Πρόκειται για πιλοτικό πρόγραμμα που θα διαρκέσει έξι μήνες και βασίζεται στο μοντέλο του 100% της αμοιβής για το 80% του χρόνου, με τη δέσμευση για τήρηση της παραγωγικότητας στο 100%.\nΟ Joe O’Connor, διευθύνων σύμβουλος του μη κερδοσκοπικού ομίλου 4 Day Week Global, δήλωσε ότι «καθώς βγαίνουμε από την πανδημία του κορωνοϊού, όλο και περισσότερες εταιρείες αναγνωρίζουν ότι το κλειδί για τον ανταγωνισμό είναι η ποιότητα ζωής και ότι η εργασία με μειωμένο ωράριο, εστιασμένη στην παραγωγή είναι το όχημα για να τους δώσει ένα ανταγωνιστικό πλεονέκτημα».\nΜάλιστα ήδη υπάρχουν και Ελληνικές εταιρίες που ξεκίνησαν να εφαρμόζουν πιλοτικά 4ημερη εργασία, μέσα στο καλοκαίρι. Χωρίς μείωση μισθού.\nΜε αφορμή όλα αυτά, η κάμερα της ΕΡΤ βγήκε στους δρόμους και ρώτησε την γνώμη των Ελλήνων για την 4ημερη εργασία. Οι περισσότεροι πολίτες βλέπουν με πολύ θετικό μάτι το συγκεκριμένο μοντέλο.\nΩστόσο, στο εν λόγω ρεπορτάζ ακούστηκε και μία… απρόσμενη άποψη. «Εγώ θεωρώ σωστό να δουλεύουνε 7 ημέρες την εβδομάδα» είπε μία Ελληνίδα στο γκάλοπ της ΕΡΤ. Δείτε στο παρακάτω βίντεο όλες τις απόψεις που παρέθεσαν οι πολίτες.\nΚαι άλλη Ελληνική εταιρία ανακοίνωσε 4...\nΜια ακόμα Ελληνική εταιρία ξεκινά να εφαρμόζει\nΗ Βρετανία ξεκίνησε την μεγάλη δοκιμή:...\nΤο μεγάλο πείραμα ξεκίνησε στην Βρετανία: Περισσότεροι\nΗ Microsoft Ιαπωνίας δοκίμασε την 4ημερη ερ...\nΗ εργασία για περισσότερες ώρες δεν σημαίνει


EDIONYSOS | edionysos.gr - ό,τι γράφεται εδώ είναι είδηση: ΑΓΩΝΙΣΤΙΚΕΣ ΕΠΙΤΥΧΙΕΣ ΓΙΑ ΤΟΝ Α.Ο.ΑΝΟΙΞΗΣ ΧΑΝΤΜΠΟΛ\nΑυλαία για το Πανελλήνιο Πρωτάθλημα Χάντμπολ OPEN «ΛΟΥΞ CUP U13», με αγωνιστικές επιτυχίες για τον Α.Ο Άνοιξης Χάντμπολ\nΛαμπερό φινάλε για το Πανελλήνιο Πρωτάθλημα Χάντμπολ « ΛΟΥΞ CUP U13» στη Πάτρα, που ολοκληρώθηκε χθες με τεράστια οργανωτική και αγωνιστική επιτυχία.\nΟ Α.Ο Άνοιξης Χάντμπολ, στην παρθενική του συμμετοχή, στάθηκε επάξια ανάμεσα στους 35 συλλόγους που έλαβαν μέρος απ' όλη την Ελλάδα και μάλιστα δέχθηκε πολλές προσκλήσεις από ομάδες της επαρχίας, για φιλοξενία και συμμετοχή σε αγωνιστικά τουρνουά κατά τη διάρκεια του καλοκαιριού.\nΟι μικροί αθλητές και αθλήτριες της ομάδας Χάντμπολ του Α.Ο. Άνοιξης ξεπέρασαν τις προσδοκίες με την συνέπεια, την ομαδικότητα, αλλά και την αγωνιστικότητά τους, κατακτώντας τη 12η θέση στις Παγκορασίδες Β΄ (γενν. 2002/2003) και τη 15η θέση στους Παμπαίδες Β΄ (γενν. 2002/2003) σε πανελλήνια κλίμακα.\nΑξιοσημείωτη ήταν και η παρουσία των «λιλιπούτειων» αθλητών του Α.Ο.Α στη κατηγορία “ΜΙΝΙ” (γενν.2004/2005 & 2006), που μπορεί να τερμάτισαν στην τελευταία 8η τιμητική θέση του πανελλήνιου πρωταθλήματος, αλλά με το πάθος και τη δίψα τους για χάντμπολ, απέσπασαν το θαυμασμό και το χειροκρότημα όλων των προπονητών, αθλητών και διοικητικών παραγόντων του ελληνικού χάντμπολ.\nΟ Αρχηγός της αποστολής και Γενικός Αρχηγός της ομάδας Παμπαίδων Β΄ του Α.Ο Άνοιξης, Γιάννης Χριστόπουλος, κατά την υποδοχή της ομάδας στην Άνοιξη, δήλωσε: «Επιστρέψαμε γεμάτοι από νίκες και ήττες. Επιστρέψαμε με τα κορίτσια μας να ανεβαίνουν στη 12η θέση στην Ελλάδα και τα αγόρια μας στη 15η. Επιστρέψαμε με τα μικρά μας να κοντράρουν στα ίσια ομάδες ΜΙΝΙ με ιστορία 6 και 7 ετών! Αλλά κυρίως επιστρέψαμε γεμάτοι εμπειρίες. Πιστεύω πως τα παιδιά μας μεγάλωσαν! Το τι ακριβώς ήταν για τα παιδιά αυτές οι 5 μέρες, το περιγράφουν απόλυτα τα κλάματα της Νάσιας στο λεωφορείο και η κουβέντα του Κων/νου στο σπίτι: "Δεν ήθελα να φύγουμε!"».\nΟ Γενικός Αρχηγός της ομάδας Παγκορασίδων Β΄, Γιάννης Γκιουρές, αναφερόμενος στην 12η θέση των κοριτσιών, δήλωσε: «Θερμά συγχαρητήρια σε όλους κι όλες που συνέβαλαν σ' αυτήν την τεράστια επιτυχία! Και του χρόνου ακόμα πιο ψηλά! Στην Πάτρα ζήσαμε αξέχαστες στιγμές, στιγμές χάντμπολ, αφιερωμένες στους πρωταγωνιστές, τους αθλητές μας.»\nΤέλος, η Γενική Αρχηγός της ομάδας ΜΙΝΙ, Κατερίνα Αυγέρη, που επωμίστηκε και το ρόλο της … μάνας του λόχου του Α.Ο Άνοιξης, μετά την επιστροφή της αποστολής, δήλωσε: «Θέλω να εκφράσω ένα μεγάλο ΕΥΧΑΡΙΣΤΩ στους γονείς που μου εμπιστεύτηκαν τα παιδιά τους! Και στα παιδιά που με εμπιστεύτηκαν για λίγο σα ...γονιό τους! Η κούραση είναι μια πραγματικότητα, όπως όμως και οι ανεπανάληπτες στιγμές που ζήσαμε! Και του χρόνου γεροί και περισσότεροι!»\nΟ Προπονητής της εξέλιξης και της επιτυχίας του Α.Ο Άνοιξης Κώστας Κότσιρας, επισήμανε: «Η διοργάνωση ήταν πραγματικά υψηλού επιπέδου και η συμμετοχή της ομάδας μας σε αυτή, ανέβασε τον Α.Ο Άνοιξης και τα παιδιά ένα επίπεδο πιο ψηλά στο άθλημα του χάντμπολ. Πλέον ο Α.Ο. Α και το σήμα του είναι αναγνωρίσιμο σε όλη την χαντμπολική Ελλάδα. Τα αποτελέσματα της συμμετοχής των παιδιών στο Πανελλήνιο Πρωτάθλημα θα φανούν με την νέα αγωνιστική χρονιά.»\n«Η κατάταξη των ομάδων και οι πρωτιές στο πρωτάθλημα, δείχνουν ότι η περιφέρεια αναπτύσσεται ταχύτατα. Ομάδες όπως ο Διομήδης Άργους, ο Α.Ο Προσουτσάνης και ο Εθνικός Κοζάνης στα κορίτσια, αλλά και ομάδες προερχόμενες από περιοχές της Αττικής, ανάλογες πληθυσμιακά με το Διόνυσο, όπως είναι το Κορωπί ή τα Βριλήσσια, μπορεί να πρωταγωνιστήσουν στο ελληνικό χάντμπολ. Παιδιά υπάρχουν πολλά στο Δήμο μας και τα ταλέντα στο άθλημα του χάντμπολ μπορεί να είναι κρυμμένα. Τα 5 παιδιά που έχουν κληθεί στα κλιμάκια της Εθνικής Ελλάδος, στο σύντομο χρόνο λειτουργίας της ομάδας χάντμπολ, το αποδεικνύουν. Αρκεί όλα τα παιδιά να δοκιμάσουν για μία φορά να παίξουν χάντμπολ. Η επιβράβευση των παιδιών, πέρα από την προοπτική μοριοδότησης στις πανελλήνιες εξετάσεις ή τη στελέχωση των Εθνικών Ομάδων, είναι οι εμπειρίες που μπορούν να αποκτήσουν από τη συμμετοχή σε πανελλήνια πρωταθλήματα κι αυτή τη δυνατότητα τη δίνει μόνο το άθλημα του χάντμπολ» επανέλαβε για μία ακόμη φορά ο Υπεύθυνος Ανάπτυξης Χάντμπολ του Α.Ο Άνοιξης Μάριος Λουκάτος.\nΗ Διοίκηση του Α.Ο Άνοιξης Χάντμπολ, ευχαριστεί τους χορηγούς της ομάδας BIC VIOLEX, εκπαιδευτικό οργανισμό EUROSUCCESS, παιδικό σταθμό Δροσοσταλίδες και το μέλι «ΜΕΛΙΜΑ», για την πολύτιμη υποστήριξη και βοήθεια στο τμήμα χάντμπολ. Εύχεται σε όλους καλό καλοκαίρι και ανανεώνει το ραντεβού για το τέλος Αυγούστου, με την έναρξη της προετοιμασίας των ομάδων για τη νέα αγωνιστική περίοδο.


Θάρρος | Ηλεκτρονική εφημερίδα Δυτικής Μακεδονίας - Displaying items by tag: θέσεις στάθμευσης\nΘα «νεκρώσει» η πόλη της Κοζάνης με την κατάργηση 1.032 θέσεων στάθμευσης που σχεδιάζει ο δήμος\nΟ κόσμος της Κοζάνης , όσοι έχουν πληροφορηθεί, τα καταστήματα ,\nοι εργαζόμενοι, οι επαγγελματίες όλων των κατηγοριών αλλά και οι κάτοικοι\nείμαστε εξαιρετικά προβληματισμένοι και ανήσυχοι και διαφωνούμε πλήρως\nμε αυτά που σχεδιάζει ο Δήμος για την Κοζάνη γιατί θα δημιουργήσουν πλήθος\nκαι πολύ σοβαρά προβλήματα στην λειτουργία της πόλης και της αγοράς της.\nΟ Δήμος προγραμματίζει τα παρακάτω :\nα) ΚΥΚΛΟΦΟΡΙΑΚΕΣ ΡΥΘΜΙΣΕΙΣ :\n" Απαγόρευση" διέλευσης των αυτοκινήτων από το Κέντρο :\nΜε πεζοδρόμηση της οδού Π. Μελά,και της οδού Τριανταφυλλίδη.\nΥποχρεωτική στροφή των αυτοκινήτων από την οδό Τράνταπρός\nΤσιμηνάκη και μόνο.\nΥποχρεωτική στροφή των αυτοκινήτων από Μεγ. Αλεξάνδρου πρός\nΕλ. Βενιζέλου και μόνο.\nΜονοδρόμηση της Γκέρτσου και πεζοδρόμηση της Αριστοτέλους !!\nβ) Αποκλεισμός με μπάρες και απαγόρευση κίνησης αυτοκινήτων σε μιά\nπεριοχή 40 οικοδομικών τετραγώνων δεξιά και αριστερά της Π. Μελά\nμέχρι της πλ. Αυλιώτη, που περικλείεται από τις οδούς : Μεγ. Αλεξάνδρου\nΡουσιάδη, Υψηλάντη, Μ. Σιακαβάρα , Αυλιώτη , Π. Μελά, Επ. Βενιαμίν,\nΟλ. Γεωργάκη, Μπουσίου, Μητρ. Φωτίου, Μεγδάνη, Τριανταφυλλίδη ,\nμε ταυτόχρονη ΚΑΤΑΡΓΗΣΗ 437 θέσεων Στάθμευσης !! μαζί με την\nπλατεία Παπακωνσταντίνου όπου καταργείται η στάθμευση.\nγ) ΑΝΑΠΛΑΣΕΙΣ :\nΟ Δήμος επίσης προγραμματίζει την ανάπλαση των οδών Ερμού,\nΟλύμπου,πλ. Λασσάνη, Αρχελάου , Πολυζούλη, Ιερολοχιτών, Αθηνάς,\nΑριστοτέλους, Ελ.Βενιζέλου, 11ης Οκτωβρίου, Θεσ/κης, Βεροίας,\nΚυκλάδων, και κυκλοφοριακές αλλαγές – πεζοδρομήσεις αλλα με την\nταυτόχρονη ΚΑΤΑΡΓΗΣΗ 595 ΘΈΣΕΩΝ ΣΤΑΘΜΕΣΗΣ μόνο στους\nπαραπάνω δρόμους .\nδ) Δημιουργία 5 χώρων Στάθμευσης έξω από την πόλη : στον "νιάημερο",\nστά Λατομεία Παγούνη δίπλα από το Lidl , στην θέση όπου ήταν η γέφυρα\nτου ΟΣΕ πρός Λάρισα, Στον δρόμο πρός τον Κρόκο έξω από το Σχέδιο\nπόλεως και στον κόμβο όπου το καφέ "Καμίνι" . Εκεί θα αφήνουν τα ΙΧ\nκαι θα έρχονται στην πόλη με τα πόδια ή με Αστικά !!!! αλλά και όσων\nΚοζανιτών δεν χωρούν μέσα στην πόλη .Αν είναι δυνατόν !!\nΜε όλες τις παραπάνω ρυθμίσεις ο Δήμος "ΑΠΑΓΟΡΕΥΕΙ" να\nέρχονται στο ευρύτερο κέντρο οι πολίτες και θα επιφέρει νέκρωση ,\nδιάλυση της Αγοράς ,της ζωής και της οικονομίας της Κοζάνης. Θα πληγούν\nκαίρια οχι μόνο τα Εμπορικά Καταστήματα αλλά όλα τα επαγγέλματα,\nπ.χ :τα Ιατρεία , τα Γραφεία λογιστών , Μηχανικών , Δικηγόρων ,\nΟδοντιατρεία, Φαρμακεία Φροντιστήρια, Καφετέρειες , Τράπεζες αλλά και\nΠλήθος από αυτά θα κλείσουν με τα μέτρα αυτά.\nΔεν είμαστε κατά των Αναπλάσεων και βελτιώσεων αλλά με όρους\nκαι προϋποθέσεις που θα συμβάλλουν στην ανάπτυξη καί στην καλύτερη\nλειτουργία της πόλης της οικονομίας της και της ζωής της και όχι να την\nκαταστρέφουν μόνο και μόνο γιά λόγους αισθητικής των δρόμων,\nστέλνοντας στην χρεωκοπία και στην απελπισία παρα πολλές εκατοντάδες\nή και χιλιάδες οικογένειες.\nΓια τέτοιες αποφάσεις απαιτείται αυστηρός ρεαλισμός .\n΄Ηδη ολοι ζούμε μια "χρεωκοπία ", μιά πολύ μεγάλη οικονομική κρίση επί\n7 χρόνια με άγνωστο το μέλλον !!\nΤα " μισά " μαγαζιά, γραφεία και επιχειρήσεις στην Κοζάνη έκλεισαν !!\nκαι τα υπόλοιπα με πολύ δυσκολία επιβιώνουν . Μέσα στούς παλιούς\nπεζόδρομους υπάρχουν τα πιό πολλά ξενοίκιαστα . !\nΑυτά τα μέτρα θα βάλλουν την ταφόπετρα !\nΤο αυτοκίνητο σήμερα αποτελεί αναπόσπαστο στοιχείο - "εργαλείο"\nτης καθημερινής ζωής όλων.\n΄Ολα τα Εμπορικά κέντρα , οι Υπεραγορές κλπ διαθέτουν δίπλα\nχώρους στάθμευσης και χωρίς αυτούς δεν θα μπορούσαν να υπάρξουν\nούτε μιά ημέρα.\nΟλοι οι επαγγελματίες, τα μαγαζιά και οι κατοικίες της Κοζάνης\nστηρίζονται στην στάθμευση που υπάρχει στους δρόμους της Κοζάνης,\nπου αποτελεί και μακροχρόνιο κεκτημένο δικαίωμα και των κατοίκων και\nτων εργαζομένων. Αν ο Δήμος απαγορεύσει την στάθμευση πριμοδοτεί\nαφενός τα μεγάλα καταστήματα των ξένων πολυεθνικών και αφ΄ετέρου\nοδηγεί σε κλείσιμο αυτά της Κοζάνης.\nΉδη παρά του ότι έχουν αποσυρθεί από την κυκλοφορία πολλές\nεκατοντάδες ή και χιλιάδες ΙΧ και παρά την οικονομική κρίση το πρόβλημα\nεύρεσης χώρου στάθμευσης παραμένει οξύ . ΄Ετσι πολλοί προερχόμενοι\nαπό περιοχές εκτός Κοζάνης αποφεύγουν να έρχονται στην Κοζάνη γιατί\nδεν βρίσκουν στάθμευση.\nΔεν είναι λογικό να λέει ο κ. Αντιδήμαρχος :\n" ας παρκάρουν 1000 μέτρα μακρύτερα " !! Αν είναι δυνατόν !!\nΒασική υποχρέωση της πολιτείας και των Δήμων είναι να δημιουργούν\nχώρους στάθμευσης στο ευρύτερο κέντρο των πόλεων. ΄Ετσι κάνουν όλοι\nοι σοβαροί Δήμοι στην Ευρώπη και σε όλο τον ανεπτυγμένο κόσμο.\nΟ Δήμος Κοζάνης δεν έδειξε κανένα απολύτως ενδιαφέρον για την δημιουργία\nχώρων στάθμευσης .΄\nΑλλοι Δήμοι νοικιάζουν οικόπεδα και τα κάνουν\nparking, ή κτίζουν πολυόροφα υπόγεια ή υπέργεια γκαράζ ο Δήμος Κοζάνης\nτίποτε . Δεν είναι λογικό να υποχρεώνεται πχ ο κάτοικος της πλ. Αυλιώτη να\nπαρκάρει τελικά στον νιάημερο , σε απόσταση 1.500 μ.\nΟι συγκοινωνιολόγοι θεωρούν ως την μεγαλύτερη θεμιτή απόσταση\nστάθμευσης τα 300 μ. το πολύ, από την κατοικία ή από τον προορισμό.\nΕπί χρόνια συζητείτο να γίνει υπόγειο πάρκιγκ στην κεντρική πλατεία,\nστην πλατεία Λασσάνη και στην πλατεία Παπακωνσταντίνου και μάλιστα\nμε όλη την δαπάνη κατασκευής να καλύπτεται από την Ευρ.΄Ενωση.\nΗ Κοζάνη είναι η Πρωτεύουσα της Δυτικής Μακεδονίας και έρχονται\nεδώ γιά υπηρεσίες και στην αγορά της από όλη την Δυτ. Μακεδονία ΄Ομως\nαπό τον Δήμο δεν αντιμετωπίζεται με την απαιτούμενη και αντίστοιχη βαρύτητα\nτο θέμα της στάθμευσης.\nΣτην μελέτη ΣΒΑΚ , ενώ έπρεπε ,δεν έχει γίνει καμιά\nαναλυτική μελέτη γιά τις ανάγκες της στάθμευσης και με πρόβλεψη γιά το μέλλον.\nώστε να απαντηθεί το ερώτημα : " που ακριβώς θα σταθμεύουν τα αυτοκίνητα\nοι θέσεις των οποίων καταργούνται ;; " και πως ακριβώς θα προσεγγίζουν οι\nπολίτες τα καταστήματα και τις κατοικίες ;;\nΗ Κοζάνη ήδη τα προηγούμενα χρόνια έχει υποστεί μια πολύ μεγάλη\n"ΑΠΟΚΕΝΤΡΩΣΗ " με μεταφορά Υπηρεσιών εκτός πόλης η στην περίμετρο της\nόπως τα γραφεία της Περιφέρειας, ΤΕΙ, Πανεπιστήμιο, ΖΕΠ, Αθλητικό κέντρο\nκαι Υπηρεσίες Λευκόβρυσης, Εκθεσιακό στα Κοίλα, Δικαστήρια, Νομαρχία,\nΚΤΕΟ, Σχολεία Πετρανών, ΔΕΥΑΚ,νέα Βιβλιοθήκη , Αστυνομία, ΟΑΕΔ,ΔΕΗ ,\nΤράπεζες, Στρατός στο Μαυροδένδρι .\nΔιάφορα δε χωριά μεταφέρθηκαν\nσε περιοχές εκτός Κοζάνης (Ν. Χαραυγη, Ν.Καρδιά, Κλείτος, Ποντοκώμη),\nκαι οχι μέσα στην πόλη, εργατικές κατοικίες στην ΖΕΠ κλπ.\nΕτσι έμειναν ελάχιστες υπηρεσίες στην παλιά πόλη παρά του ότι οι\nσύγχρονοι Πολεοδόμοι θέλουν οπωσδήποτε ΑΝΑΜΙΞΗΧΡΗΣΕΩΝ εσείς\nεπιδιώκετε το αντίθετο .Εκ των ανωτέρω επίσης συμπεραίνεται ότι δεν\nυπάρχει θέμα κορεσμού στην Κοζάνη. Γιά ποιόν κορεσμό μιλάτε ;;\nΣτην Κοζάνη τα προηγούμενα χρόνια έχουν γίνει πάρα πολλοί\nπεζόδρομοι και καταργήθηκαν πολλές εκατοντάδες θέσεις στάθμευσης\nαρκετά δε μαγαζιά από αυτόν τον λόγο έκλεισαν.\nΔεν μπορεί να συνεχίζεται αέναα η κατάργηση θέσεων στάθμευσης\nγιατί θα νεκρώσει η πόλη θα απαξιωθούν περιουσίες , επιχειρήσεις και\nακίνητα μέχρι και που θα μηδενιστή η αξία πολλών.\nΕρωτάται ο Δήμος :σε ποιά άλλη όμοια πόλη με την Κοζάνη\nέγιναν όμοιες παρεμβάσεις από τους Δήμους ;;\nΠοδηλατόδρομοι : Στην Κοζάνη λόγω των κλίσεων του εδάφους , του\nχειμώνα και των στενών δρόμων η χρήση του ποδηλάτου ήταν πάντα μηδαμινή.\nΟ Δήμος σχεδιάζοντας κάποιους ξεκομμένους ποδηλατόδρομους , που δεν\nδιαμορφώνουν δίκτυο απλώς και κακώς καταργεί πολλές θέσεις στάθμευσης\nπου είναι εξαιρετικά αναγκαίες, για το ανύπαρκτο ποδήλατο. ΄Οπως πχ\nστην οδό Ολύμπου όπου καταργούνται 100 θέσεις στάθευσης για ποδηλατόδρομο.\nΕσείς επικαλείσθε μεν το ηλ/κό ποδήλατο αλλά στις ανηφόρες πολύ γρήγορα η\nμπαταρία του ηλ/κού ποδηλάτου αδειάζει, και ούτε αυτό σώζει την κατάσταση. !\nΣτην περιοχή γύρο από την λαϊκή αγορά σήμερα υπάρχουν περίπου\n100 καταστήματα με την μεταφορά της στον χώρο τού ΟΣΕ πολλά από αυτά\nκινδυνεύουν να κλείσουν !!πιθανώς 30 ή 40 και σίγουρα θα μειωθεί\nδραματικά η δουλειά των υπολοίπων και έτσι θα δημιουργηθεί σε δεκάδες\nοικογένειες πρόβλημα επιβίωσης .\nΕρωτάται ο Δήμος τι μπορεί να κάνει γιά να αποφευχθούν τέτοια\nΕπίσης με την πεζοδρόμηση της Π. Μελά ο δήμος στέλνει όλα τα\nαυτοκίνητα στους στενούς δρόμους προκαλώντας απίστευτη ταλαιπωρία\nστους πάντες ,απώλεια χρόνου, πρόσθετα καυσαέρια, κόστος και διώχνει\nόλο τον κόσμο από την παλιά πόλη, ήτοι το ευρύτερο κέντρο. Επίσης δεν θα\nκαταργήσει επί πλέον εκατοντάδες ή χιλιάδες συνολικά θέσεις στάθμευσης\nσε όλη την πόλη κάνοντας όμοιες αναπλάσεις με της περιοχής πλ. Λασσάνη-\n- Ολύμπου ;; ΄Ετσι δεν είναι ;;\nΜήπως μπορεί να μας πει ο Δήμος πόσες συνολικά θέσεις στάθμευσης\nθα καταργήσει σε όλη την πόλη ; ( 2.000 ;; ή 3.000 ;; ) και πόσους άλλους\nνέους πεζόδρομους θα δημιουργήσει ;; και πού ;; και ποιές θα είναι οι\nΚατόπιν όλων των παραπάνω προτείνουμε :\n1) Να αναθεωρήσει ο Δήμος ριζικά όλα τα ανωτέρω.\n2) πρώτα απ΄ολα να μελετήσει καλά και να κατασκευάσει ολόκληρο τον\nπεριφερειακό δακτύλιο , άμεσα .Να λειτουργήσει αυτός και μετά 2\nχρόνια να εξαχθούν τα αντίστοιχα συμπεράσματα .\n3) Να μην γίνει πεζοδρόμηση της Π. Μελά, Τριανταφυλλίδη, Αριστοτέλους\nούτε και οι λοιπές κυκλ. ρυθμίσεις Γκέρτσου - κέντρο, ούτε απαγόρευση\nδιέλευσης αυτοκινήτων από το κέντρο.\n4) Να μην γίνει απαγόρευση διέλευσης και στάθμευσης των αυτοκινήτων\nστην περιοχή των 40 οικ. τετραγώνων στο κέντρο.\n5) Να γίνει περιορισμένη κατάργηση θέσεων στάθμευσης αλλά πρώτα ο\nΔήμος να δημιουργήσει νέες θέσεις στάθμευσης σε κοντινή περιοχή και\nμετά να καταργήσει . Σημειωτέον ότι οι ελεύθερες και διαθέσιμες θέσεις\nσε Πάρκιγκ που υπάρχουν είναι λίγες, και δεν λύνουν κανένα προβλημα.\n6) Ποδηλατόδρομοι να προβλεφθούν στις αυριανές επεκτάσεις , να\nμην γίνουν στην παλιά πόλη.\n7) Να δημιουργηθούν τουλάχιστον 4 θέσεις στάσης γιά επιβίβαση και\nαποβίβαση γιά τα αστικά λεωφορεία στην Πλ. Λασάνη και να προβλεφθεί\nεκεί Σταθμαρχείο .\n8) Η μελέτη ΣΒΑΚ να προχωρήσει σε επεξεργασία εναλλακτικών σεναρίων\nμε ακριβείς μετρήσεις , αξιολόγηση, και έλεγχο επιπτώσεων.\nΕπίσης να επαναφέρει ενα γραφείο της ΔΕΥΑΚ στο κέντρο γιά\nπληρωμή λογ/σμών, ρυθμίσεις, συμβόλαια , μετρήσεις Τ/Θ κλπ ,ώστε να μην\nταλαιπωρείται τόσος κόσμος να πηγαίνει με αυτοκίνητο εκτός πόλεως, ενώ\nπρίν πήγαινε με τα πόδια.\nΜεποιά λογική μεταφέρατε εκτός πόλεως τα\nγραφεία εξυπηρέτησης του κοινού την στιγμή που η συντριπτική πλειοψηφία\nαυτών που πηγαίνουν σ άυτά είναι κάτοικοι της Κοζάνης ;; Οι ανάγκες και η\nγνώμη των πολιτών δεν μετράει ;;Οι οδηγίες σύνταξης των ΣΒΑΚ τα αντίθετα\nΑς δώσει ο Δήμος προτεραιότητα σε άλλα θέματα : Κατασκευή δρόμου\nμε 4 λωρίδες και νησίδα μέχρι το Αεροδρόμειο ,Ανάπλαση χώρου ΟΣΕ,\nΕπεκτάσεις Σχεδίου πόλεως, διάνοιξη πολλών οδών που ακόμη παραμένουν\nαδιάνοικτοι, Νέα Ποντοκώμη, Ξενιά, Δάσος Κουρί, Στρατόπεδο Ρωμανέλη,\nαξιοποίηση Δημοτικής περιουσίας κλπ. ΄Εχει πολλά να κάνει .\nΗ παλιά Κοζάνη επιδέχεται μόνο μικρές τοπικές επεμβάσεις\nστο ευρύτερο κέντρο της που θα την βελτιώσουν σημαντικά . Οι μεγάλες\nως ανωτέρω ,παρεμβάσεις θα την καταστρέψουν.\nΟι πάντες γνωρίζουμε ότι η Κοζάνη είναι μια δύσκολή πόλη, και το\nπρόβλημα της στάθμευσης είναι ΑΚΑΝΘΩΔΕΣ , όπως ομολογεί και ο καθ.\nκ. Βλαστός. Έτσι δεν είναι δυνατόν να εφαρμόσετε εκτεταμένες πεζοδρομήσεις\nκαι ποδηλατοδρομήσεις αποδομώντας την και δημιουργώντας τεράστια\nπροβλήματα στην λειτουργία της στην οικονομία και στην ζωή της.\nΠαντού γράφετε ότι πρόθεση σας είναι η ανάπτυξη και η δημιουργία\nελκυστικού περιβάλλοντος για τις επιχειρήσεις και γιά όλους . Τα ίδια γράφουν\nκαι οι οδηγίες για την σύνταξη των μελετών Βιώσιμης Αστικής Κινητικότητας\n(ΣΒΑΚ) και Βιώσιμης Αστικής Ανάπτυξης (ΒΑΑ) . Εσείς εδώ θα επιτύχετε το\nαντίθετο την "αποανάπτυξη" και αποδόμηση της πόλης.\nΠαράλληλα παρατηρούμε ότι μάλλον δεν τηρούνται οι οδηγίες σύνταξης\nτων ΣΒΑΚ της Ευρ. Ενωσης [ μελέτη επιπτώσεων, εναλλακτικά σενάρια , μετρήσεις,\nαξιολόγηση, στάθμευση, ανάλυση αφετηρίας προορισμού μετακινουμένων κλπ.]\nΟι διαπιστώσεις μας είναι ότι η συντριπτική πλειοψηφία των πολιτών\nδεν θέλει τα παραπάνω. Παρακαλείσθε να κάνετε ευρύτατη ενημέρωση-\nδιαβούλευση με τον κόσμο και να ενεργήσετε ΣΥΜΦΩΝΑ ΜΕ ΤΗΝ ΒΟΥΛΗΣΗ\nτων πολλών , να βγήτε στον κόσμο έξω στην αγορά , στους φορείς, στους\nπολίτες και να τους ρωτήσετε.\nΑν δεν " Υιοθετηθούν "από την κοινωνία τα μέτρα αυτά δεν είναι\nλογικό ούτε δίκαιο , ούτε νόμιμο να εφαρμοσθούν , και σίγουρα θα αποτύχουν\nκαι μαζί θα αποτύχει και η πόλη.